text:
मिथिलामे एखनहुँ प्रचलन अछि जे कन्याक विवाहमे पहिल सिन्दूर धोबिन दैत छैक। एहि परम्पराक पाछाँ मिथिलामे प्रचलित सोमवारी व्रतकथाक सम्बन्ध छैक। सोमवारी व्रतक विधानक जँ अमावस्या तिथिकें सोमदिन हो तँ ओहि दिन ई व्रत करबाक चाही। केवल व्रते नहिं एकटा पैघ अनुष्ठानक विधान कएल गेल छैक। ई भगवान् विष्णु सँ सम्बन्धित व्रत थीक आ सन्तानक रक्षा, वंशक उन्नति, सन्तान-प्राप्ति आदि कामनासँ ई अनुष्ठान कएल जाइत छैक। एहिमे दोपहरियामे पीपरक गाछक नीचाँ भगवान् विष्णुक पूजा कएल जाइत अछि आ एक हाथमे फल लए पीपरक गाछक परिक्रमा कए प्रत्येक बेर ओ फल भगवान् कें अर्पित कएल जाइत छैक। ई परिक्रमा 108 बेर होइत अछि। पूजा सम्पन्न कएलाक बाद ऐहब कें पूआ, पकमान आदि खुआओल जाइत छैक। ई महिलालोकनिक बीच प्रसिद्ध अनुष्ठान छल। एहि प्रकारें दोपहरियामे पूजा सम्पन्न कए स्वयं पारणा कएल जाइत अछि।
व्रतक मूल स्रोत
धर्मशास्त्रक इतिहासमे महामहोपाध्याय पाण्डुरंग वामन काणे लिखैत छथि जे सोमवारक अमावस्या अत्यन्त पवित्र होइत अछि; कालविवेक (492, भविष्यपुराण) ; हेमाद्रि (काल, 643) ; वर्षक्रिया कौमुदी (9) : आजुक दिन लोक (विशेषतः नारी) अश्वत्थ वृक्षक लग जाइत छथि, विष्णुक पूजा करैत छथि आ 108 बेर प्रदक्षिणा करैत छथि; व्रतार्क (पाण्डुलिपि 350 बी. 356) ; धर्मसिन्धु (23) ; व्रतार्कक कथन अछि जे एकर उल्लेख निबनिधमे नै अछि, ई मात्र प्रचलन पर आधृत छैक।
एहि निबन्धसभक अतिरिक्त रुद्रधर (14म शती) सेहो वर्षकृत्यमे विस्तारसँ एकर उल्लेख केने छथि आ भविष्य पुराणसँ एकर कथा उद्धृत कएने छथि।
वेंकटेश्वर स्टीम, मुंबई सँ प्रकाशित भविष्य-पुराणक संस्करणमे ई कथा उपलब्ध नै अछि, किन्तु हेमाद्रिक चतुर्वर्गचिन्तामणि मे एकर उल्लेख हेबाक कारणें एतबातँ निश्चित छैक जे 13म शती धरि ई व्रत आ ओकर कथा भारतक विशाल क्षेत्रमे प्रचलित भए चुकल छल।
आइयो सन्तानक रक्षा आ उन्नतिक लेल अनेक स्थान पर ई व्रत आ पूजा कएल जाइत अछि। मगध क्षेत्रमे एखनहुँ सोमवती अमावस्याकें पीपरक गाछक तर मे गाछमे रंगीन सूत लपेटबाक लले महिलालोकनिक झुण्ड देखल जा सकैत अछि।
मिथिलामे एकर प्रचलन बहुत कम भए गेल अछि। किछु व्यक्ति एहि दिन व्रत मात्र कए संतोष कए लैत छथि।
एहि व्रतक कथामे कहल गेल अछि जे सोमा नामक धोबिनकें पूर्व जन्ममे सोमवारी अमावास्याक व्रतक पुण्यक कारणें एतेक सामर्थ्य रहनि जे ओ मृत व्यक्तिकें सेहो जीबित कए सकैत रहथि। हुनके पूर्वजन्मक सखी पूर्वजन्ममे व्रत करबाक संकल्प लए आलस्यसँ व्रत नै कएलनि, जेकर पापक कारणें अगिला जन्ममे विवाहक काल वेदी पर विधवा होएबाक नियति बनि गेलनि।
ओ अगिला जन्ममे हुनक नाम गुणवती छल। एक बेर एकटा महात्मा गुणवतीक माय कें ई भविष्यवाणी सुना देलनि आ संगहि इहो कहि देलखिन जे एहु गुणवतीक विवाहक समय जँ सिंहल दिवीपसँ सोम धोबिनकें आनय जाए तँ ई वैधव्य-योग टलि सकैत अछि। ओहि गुणवतीक विवाह रुद्रशर्मासँ ठीक भेल तँ गुणवतीक भाइ शिवशर्मा सिंहल द्वीपसँ सोमा कें अनबाक हेतु गुणवतीक कें संग लए बिदा भेलाह। कोनहुना समुद्र लाँघि सोमाक आँगन बहारि, नीपि हुनका प्रसन्न कए बहिनक विवाह कालमे सोमाकें अनलनि। आ वेदी पर रुद्रशर्माक मृत्यु भेला पर सोमा अपन पुण्यक प्रभावसँ हुनका जीवन दान देलनि।
सोमवारी अमावस्याक ई कथा स्पष्ट रूपसँ कहैत अछि जे ईश्वरक उपासना आ ओकर प्रभावक सन्दर्भमे जातिक कोनो विचार नै रहबाक चाही। ई कथा भारतीय परम्परामे जाति-निरपेक्षताक स्थिति स्पष्ट करैत अछि। जे लोकनि हमरालोकनिक परम्परा कें जातिवादी होएबाक आरोप लगबैत छथि हुनका ई कथा नीक जकाँ पढबाक चाहियनि आ देखबाक चाहियनि जे आइयो धरि कन्याक विबाह मे धोबिनक द्वारा पहिल सिन्दूर दिएबाक परम्परा अछि।
सम्पूर्ण कथा आ पूजाविधि देखबाक लेल ई आलेख डाउनलोड कए पढी।


c: text/html

text:
आलेख: आध्यात्मिक चेतना तथा स्वाध्याय
एक बेर पार्वती माता भगवान् शिवसँ जीवनमें पालनीय आचारके सम्बन्धमें निवेदनपूर्वक जिज्ञासा कयलन्हि। एहिपर शिवजी देवी पार्वतीकेँ जीवनके सफल बनाबय के लेल विस्तारसँ जे बात बतौलन्हि, ओकर किछु अंश एतय प्रस्तुत अछि जे अत्यन्त उपयोगी सेहो अछि –
गृहस्थक धर्म आ गृहस्थाश्रमके श्रेष्ठता – गृहस्थकेर परमधर्म होइछ जे कोनो जीवके ऊपर हिंसा नहि करय, सत्य बाजय, सभ प्राणीपर दया करय, मन आ इन्द्रियपर नियंत्रण राखय आ अपन शक्तिके अनुसार दान करय। गृहस्थमें पति-पत्नीके स्वभाव एकसमान होइक चाही। गृहस्थके चाही कि ओ नित्य पंचमहायज्ञके अनुष्ठान करय। जे लोक अपन माता-पिताके सेवा करैत अछि, जे नारी पतिके सेवा करैत अछि – ओकरापर सभ देवता, ऋषि-महर्षि प्रसन्न रहैत छथि। जे शील आ सदाचारसँ विनीत अछि, जे अपन इन्द्रियके नियंत्रणमें रखैछ, जे सरलतापूर्वक व्यवहार करैछ आ समस्त प्राणीकेर हितैषी रहैछ, जेकरा अतिथि प्रिय होइ, जे क्षमाशील अछि, जे धर्मपूर्वक धनके उपार्जन कयलक अछि – एहेन गृहस्थके लेल दोसर कोनो आश्रमके कि आवश्यकता – ‘गृहस्थाश्रमपदस्थस्य किमन्यैः कृत्यमाश्रमैः॥’ (महा. अनु. अ. १४१)
धर्मके फल केकरा भेटैत छैक? – भगवान् महादेव कहैत छथि जे हिंसा सऽ सर्वथा विरत रहैत सम्पूर्ण प्राणीके अभयदान दैत अछि, समस्त भूतकेँ आत्मभावसँ देखैत अछि, सभ संग सरलता के व्यवहार करैत अछि, क्षमाशील अछि, जितेन्द्रिय अछि, धर्मनिष्ठ अछि, सन्मार्गपर चलयवाला अछि, सच्चरित्र अछि, ओकरा धर्मके फल प्राप्त होइत छैक – ‘स वै धर्मेण युज्यते’ (महा. अनु. १४२/२७)।
उत्तम लोक के प्राप्त करैछ? – जीवनचर्यामें शील, सदाचार, सत्य, शौच तथा तप आदिके महिमाके विषयमें शंकरजी कहैत छथि – जे दोसरके धनपर ममता नहि रखैछ, दोसरके स्त्रीसऽ सदैव दूर रहैछ आ धर्ममार्ग सऽ प्राप्त अन्नके भोजन करैछ। जे परिहासमें झूठ नहि बजैछ, मनमानीके स्वेच्छाचारसँ दूर रहैछ, चुगली नहि करैछ, सौम्य वाणी बजैछ, ओ स्वर्गगामी होइछ – ‘ते नराः स्वर्गगामिनः’ (महा., अनु. १४४/२५)। जे सभक प्रति मैत्रीभाव रखैछ, शत्रु ओ मित्र – दुनू के समानभाव सऽ अपनाबैछ, जे सभके प्रति दयाभाव रखैछ, वैह स्वर्गगामी होइछ।
दैनन्दिजीवनमें धर्मपालनकेर महत्ता – अनीति, अधर्म तथा अनाचारसँ दूर रहैत सदाचार एवं धर्मपालनके मात्र दैनन्दिचर्या तथा जीवनचर्याके मुख्य उद्देश्य कहैत शिवजी कहैत छथि जे धर्म मात्र अपन हनन भेलापर मारुख बनैछ रक्षा भेलापर रक्षक बनैछ, अतः प्रत्येक मनुष्यकेँ खास कऽ के राजाके धर्मके हनन नहि करबाक चाही –
धर्म एव हतो हन्ति धर्मो रक्षति रक्षितः।
तस्माद् धर्मो न हन्तव्यः पार्थिवेण विशेषत॥महा. अनु. १४५)॥
प्रारब्ध कथमपि सुतैत नहि वरन् सदिखन जाग्रत रहैछ – भगवान् शंकर सभकेँ सावधान करैत कहैत छथि जे जीवनमें सदैव शुभ कर्म टा करू। शुभ कर्मसँ शुभ प्रारब्ध बनैछ आ शुभ प्रारब्धसँ शुभ कर्म बनैछ, शुभ कर्मके शुभ फल प्राप्त होइछ। मनुष्य जेहेन कर्म करैछ, तेहने प्रारब्ध बनैछ। प्रारब्ध अत्यन्त बलवान् होइछ, ओकरहि अनुसार जीव भोग करैछ, प्राणी भले हि प्रमादमें पड़ैत सुइत रहय, लेकिन ओकर प्रारब्ध या दैव प्रमादशून्य-सावधान रहैत सदिखन जाग्रत रहैछ। ओकर नहि केओ प्रिय छैक, नहि द्वेषपात्र छैक आ नहिये केओ मध्यस्थकर्ता –
अप्रमतः प्रमत्तेषु विधिर्जागर्ति विधिर्जागर्ति जन्तुषु।
न हि तस्य प्रियः कश्चिन्नद्वेष्यो न च मध्यमः॥महा., अनु. १४५॥
दिनचर्या केहेन हो? – उत्तम आ आदर्श दिनचर्याके विषयमें शंकरजी कहैत छथि जे मनुष्यकेँ प्रातःकाल उठि शौच-स्नान सऽ निवृत्त भऽ जेबाक चाही। देवता आ गुरुजनकेँ नित्य सेवा करबाक चाही। पैघ-बुढके अयलापल उठिके सम्मान करबाक चाही। हुनक उपदेशकेँ आचरणमें लयबाक चाही। अपन वृत्ति न्यायमार्गसंग चलेबाक चाही। भृत्यवर्गकेर पालन-पोषण करबाक चाही। अपन स्त्रीक संग नीक बर्ताव करबाक चाही तथा अपन कुलधर्म एवं शिष्टाचार आ सदाचारके सदैव पालन करैत रहबाक चाही – ‘एवमादि शुभं सर्वं तस्य वृत्तमिति स्थितम्।’ महा. अनु. १४५।
जीवनमें पालनीय नियम: महादेव शंकर जीवनमें कि-कि नित्य करणीय अछि, एहि विषयमें सर्वप्रथम गोसेवा करय के परामर्श दैत छथि। हुनक कहब छन्हि जे गाय परम सौभाग्यशालिनी आ अत्यन्त पवित्र छथि। ई तिनू लोककेँ धारण करयवाली छथि, महान् प्रभावशाली हिनक उपासित भेलासँ वर देवयवाली छथि। हम सदैव गायकेर संग रहयमें आनन्दके अनुभव करैत छी – ‘रमेऽहं सह गोभिश्च’ (महा., अनु. १३३/७)। एहि लेल वृषभ हमर ध्वजामें विराजमान अछि। ताहि द्वारे गायके सदैव पूजा करबाक चाही, प्रतिदिन हुनका गोग्रास देबाक चाही, एहि सँ गोसेवककेर जीवन सफल भऽ जाइत छैक। गाय समस्त जगत्के माता छथि – ‘गावो लोकस्य मातरः (महा., अनु. १४५)।
भगवान् शंकर माता पार्वतीसँ कहैत छथि – हे देवि! गायकेर मल-मूत्रसँ कहियो उद्विग्न नहि हेबाक चाही आ हुनक मांस कहियो नहि खयबाक चाही। सदिखन गायकेर भक्त बनबाक चाही –
गवां मूत्रपुरीषाणि नोद्विजेत कदाचन।
न चासां मांसमश्नीयाद् गोषु भक्तः सदा भवेत्॥महा., अनु. १४५॥
बाह्य तथा आभ्यन्तर शौच – दैनिक चर्यामें शौचके महत्ता बतबैत भगवान् कहैत छथि – हे उमे! शौच दू प्रकार के होइछ – एक बाह्य आ दोसर आभ्यन्तर। विशुद्ध आहार ग्रहण करब, शरीरके धोइ-पोछि स्वच्छ रहब तथा आचमन आदिके द्वारा शरीरके शुद्ध बनाके राखब – यैह बाह्य शौच थीक। अन्तःकरण (मन, बुद्धि, चित्त आ अहंकार) – केर निर्मलता आन्तरिक शौल थीक। अर्थात् काम-क्रोध, राग-द्वेष आदि आन्तरिक दोषसभसँ बचब आभ्यन्तरिक शौच कहैछ।
तीर्थसेवनकेर महिमा – जीवनचर्यामें तीर्थसेवनके महिमा बतबैत भगवान् कहैत छथि – जे पैघ-पैघ नदि अछि, हुनकहि नाम तीर्थ थीक, ओहिमें जिनक प्रभाव पूरबके दिशामें अछि, ओ श्रेष्ठ छथि, जतय दू नदी मिलैछ, ओ स्थान उत्तम तीर्थ थीक। नदीके जतय समुद्रसंग संगम होइछ, ओ स्थान तीर्थ थीक। महर्षि द्वारा जे जलस्रोत आ पर्वत सेवित अछि, ओतय मुनिगणकेर प्रभाव रहैछ, ताहि हेतु ओहो स्थान तीर्थ थीक। तीर्थसेवनसँ तपस्या अर्जित होइछ, पापके नाश होइछ आ बाहर-भीतरके पवित्रता प्राप्त होइछ – ‘तपोऽर्थं पापनाशार्थं शौचार्थं तीर्थगाहनम्’ (महा. अनु. १४५)।
श्राद्ध-पितृकर्म अवश्यकरणीय अछि – भगवान् शंकर कहैत छथि – हे देवि! जेना भूमिपर रहनिहार सभ प्राणी वर्षाके बाट जोहैछ, तहिना पितृलोकमें रहनिहार पितर श्राद्धके प्रतीक्षा करैत रहैत छथि। हे शुभे! पितर सभ लोकमें पूजनीय होइत छथि, ओ देवतोके देवता छथि, हुनक स्वरूप शुद्ध, निर्मल एवं पवित्र अछि, ओ दक्षिण दिशामें निवास करैत छथि –
लोकेषु पितरः पूज्या देवतानां च देवताः।
शुचयो निर्मलाः पुण्या दक्षिणां दिशमाश्रिताः॥महा. अनु. १४५॥
श्राद्धकर्ममें माघ आ भाद्रपद मास प्रशंसित अछि, पक्षमें कृष्णपक्ष प्रशस्त अछि। अमावस्या, त्रयोदशी, नवमी आ प्रतिपदा – एहि तिथिकेँ श्राद्ध कयलासँ पितृगण प्रसन्न होइत छथि। श्राद्धमें तीन वस्तु प्रशस्त अछि – दौहित्र (कन्याक पुत्र), कुतपकाल (दिनके पन्द्रह भागमें आठम भाग) एवं तिल – ‘त्रीणि श्राद्धे पवित्राणि दौहित्रः कुतपस्थिलाः’ महा. अनु. १४५। श्राद्धदेशमें तिल छिटलासँ ओ शुद्ध तथा पवित्र भऽ जाइत छैक।
दू प्रकार के जीवन – भगवान् शंकर कहैत छथि – हे देवि! संसारमें प्राणीकेर जीवन आ ओकर जीवनचर्या दू प्रकारके होइछ। एक – दैवभावपर आश्रित होयब, आ दोसर -आसुरभावपर आश्रित होयब। जे मनुष्य अपन जीवनमें मन, वाणी आ क्रियाद्वारा सदिखन सभके प्रतिकूल आचरण करैत अछि, वैह आसुरीभावके मनुष्य होइछ। अतः ओकर दिनचर्या तथा जीवनचर्या सेहो आसुरीभावके आ निन्दित होइछ। ओ नरकगामी होइछ – ‘तादृशानासुरान् विद्धि मर्त्यास्ते नरकालयाः’ महा. अनु. १४५। एकर विपरित जे सदिखन मन, वाणी तथा क्रियाद्वारा सभके अनुकूल आचरण करैछ, एहेन मनुष्यकेँ अमर (देवता) समान बुझू। यैह उत्तम लोक के प्राप्त करैत छथि – ‘तादृशानमरान् विद्धि ते नराः स्वर्गगामिनः’ महा. अनु. १४५।
जीवनचर्याक तात्त्विक उपदेश – देवी पार्वती कहैत छथिन – हे महेश्वर! अपनेक जीवनचर्यासम्बन्धी बहुत-तरहक बात हमरा बतेलहुँ, जे मनुष्यके लेल सर्वदा आचरणीय एवं जीवनके सफल बनाबयवाला अछि, आब कृपा कऽ के सभ उपदेशकेर साररूप में एहेन अविनाशी सिद्धान्तके बताउ, जेकर अनुपालन परम कल्याणकारी अछि। एहिपर महादेवजी कहलखिन – हे देवि! जीवनमें शोकके सहस्रों आ भयके सैकड़ों स्थान अछि, ओ मूर्ख मनुष्यपर मात्र प्रभाव पड़बैछ, विद्वान्पर कदापि नहि –
शोकस्थानसहस्राणि भयस्थानशतानि च।
दिवसे दिवसे मूढमाविशन्ति न पण्डितम्॥महा., अनु. १४५॥
कल्याणकामी मनुष्यकेँ चाही कि दैनन्दिन चर्यामें जतय आसक्ति भऽ रहल हो, ममता भऽ रहल हो, राग भऽ रहल हो, ओतय ओ दोषबुद्धि करय आ ओहि वस्तुके अपन लेल अनिष्टकर बुझय, जाहिसँ एहि तरफसँ शीघ्र वैराग्य भऽ जाय। धनके उपार्जनमें दुःख होइत छैक, उपार्जित कैल गेल धनके रक्षामें दुःख होइत छैक, धनके नाश आ व्ययमें सेहो दुःख होइत छैक – एहि तरहें दुःखके भाजन बनल धनके धिक्कार अछि –
अर्थानामार्जने दुःखमार्जितानां तु रक्षणे।
नाशे दुःखं व्यये दुःखं धिगर्थं दुःखभाजनम्॥महा., अनु. १४५॥
हे देवि! तृष्णाके समान कोनो दुःख नहि अछि, त्यागके समान कोनो सुख नहि होइछ, समस्त कामना के परित्याग करैते मनुष्यकेँ ब्रह्मभावके प्राप्ति भऽ जाइछ –
नास्ति तृष्णासमं दुःखं नास्ति त्यागसमं सुखम्।
सर्वान् कामान् परित्यज्य ब्रह्मभूयाय कल्पते॥महा. अनु. १४५॥
स्त्रीधर्म – एहि तरहें बहुत तरहक कल्याणकारी बात सभ बतयला उपरान्त महादेवजी देवि पार्वतीसँ कहैत छथि – हे देवि! अहाँ धर्मके आचरण करयवाली छी, अहाँमें ममता-अहंताके सर्वथा अभाव अछि आ अहाँ हमरहि शील-स्वभाववाली थिकहुँ, अहाँ बहुतो पतिव्रता सभकेर संग केने छी। अतः अहाँ सँ हम स्त्रीधर्मके विषयमें जानय लेल चाहैत छी; किऐक तऽ स्त्रीके मनक बात स्त्री मात्र बढियाँ सँ बुझैत छैक, एहिपर देवि पार्वती स्त्रीरूपधारी गंगादि पवित्र नदीकेँ साक्षी बनबैत कहलीह – हे प्रभो! हमर विचारसँ जेहि स्त्रीके स्वभाव, बातचीत आ आचरण उत्तम होइछ, जेकरा देखला सँ पतिके सुख भेटैछ, जे अपन पतिके सिवा दोसर कोनो पुरुषमें मन नहि लगबैछ, वैह स्त्री धर्माचरण करयवाली मानल गेल अछि। जे स्त्री अपन हृदयके शुद्ध रखैछ, गृहकार्य करयमें कुशल होइछ, साउस-ससुरकेर सम्मान दैछ, दीन-दुखियाके पालन करैछ तथा पतिके हितसाधनमें लागल रहैछ, वैह पातिव्रतधर्मकेर पालन करयवाली होइछ। पति मात्र नारीकेर देवता, पति मात्र बन्धु-बान्धव आ पति मात्र स्त्रीके गति होइछ। नारीके लेल पतिके समान दोसर केओ सहारा नहि होइछ आ ने दोसर केओ देवता –
पतिर्हि देवो नारीणां पतिर्बन्धुः पतिर्गतिः।
पत्या समा गतिर्नास्ति दैवतं वा यथा गतिः॥महा. अनुशासन अध्याय १४५/५५॥
*

robotstxt: allowed

filter: keep


text:
स्वाध्याय
– प्रवीण नारायण चौधरी
प्रथम सोपान अर्थात् बालकाण्ड केर विभिन्न अध्याय केर मोतीक दर्शनोपरान्त आब हमरा सब दोसर सोपान अयोध्याकाण्ड मे प्रवेश कय रहल छी। एक बेर फेर मोन पाड़य चाहब जे उद्देश्य एतबे अछि कि मानवीय जीवन लेल वरदान ‘रामचरितमानस’ मे देल गेल उत्कृष्ट उदाहरण आ सहज शिक्षा केर लाभ हम समस्त मैथिल मानव केँ प्राप्त हुए मैथिली मे।
रामचरितमानस मोती
द्वितीय सोपान-मंगलाचरण
यस्यांके च विभाति भूधरसुता देवापगा मस्तके
भाले बालविधुर्गले च गरलं यस्योरसि व्यालराट्।
सोऽयं भूतिविभूषणः सुरवरः सर्वाधिपः सर्वदा
शर्वः सर्वगतः शिवः शशिनिभः श्री शंकरः पातु माम्॥१॥
जिनकर अंक मे हिमाचलसुता पार्वतीजी, मस्तक पर गंगाजी, ललाट पर द्वितीयाक चन्द्रमा, कंठ मे हलाहल विष और वक्षःस्थल पर सर्पराज शेषजी सुशोभित छथि, ओ भस्म सँ विभूषित, देवता लोकनि मे श्रेष्ठ, सर्वेश्वर, संहारकर्ता आ भक्त लोकनिक पापनाशक, सर्वव्यापक, कल्याण रूप, चन्द्रमाक समान शुभ्रवर्ण श्री शंकरजी सदा हमर रक्षा करथि।
प्रसन्नतां या न गताभिषेकतस्तथा न मम्ले वनवासदुःखतः।
मुखाम्बुजश्री रघुनन्दनस्य मे सदास्तु सा मंजुलमंगलप्रदा॥२॥
रघुकुल केँ आनन्द देनिहार श्री रामचन्द्रजीक मुखारविंद केर जे शोभा राज्याभिषेकहु केर बात सुनिकय नहि तँ प्रसन्नता केँ प्राप्त भेला आर नहिये वनवास केर दुःख सँ मलिने भेल, ताहि मुखकमलक छबि हमरा लेल सदा सुन्दर मंगल दयवला हुए।
नीलाम्बुजश्यामलकोमलांग सीतासमारोपितवामभागम्।
पाणौ महासायकचारुचापं नमामि रामं रघुवंशनाथम्॥३॥
नील कमल समान श्याम आर कोमल जिनकर अंग छन्हि, श्री सीताजी जिनकर वाम भाग मे विराजमान छथि आर जिनकर हाथ मे क्रमशः अमोघ बाण व सुन्दर धनुष अछि, ओहि रघुवंशक स्वामी श्री रामचन्द्रजी केँ हम नमस्कार करैत छी।
दोहा :
श्री गुरु चरन सरोज रज निज मनु मुकुरु सुधारि।
बरनउँ रघुबर बिमल जसु जो दायकु फल चारि॥
श्री गुरुजी केर चरण कमलक रज सँ अपन मनरूपी दर्पण केँ साफ कयकेँ हम श्री रघुनाथजी केर ओहि निर्मल यश केर वर्णन करैत छी जे चारू फल धर्म, अर्थ, काम, मोक्ष केँ दयवला अछि।
१ जहिया सँ श्री रामचन्द्रजी विवाह कयकेँ घर अयलाह तहिया सँ अयोध्या मे नित्य नव मंगल भ’ रहल अछि आर आनन्दक बधावा सब चहुँदिश बाजि रहल अछि।
२. चौदह लोकरूपी भारी पर्वत पर पुण्यरूपी मेघ सुखरूपी जल बरसा रहल अछि। ऋद्धि-सिद्धि और सम्पत्तिरूपी सुहाओन नदी सब सेहो उमड़ि-उमड़िकय अयोध्यारूपी समुद्र मे मिलि गेल अछि।
३. नगर के स्त्री-पुरुष खूब उच्चकोटिक मणि केर समूह बनल छथि जे सब प्रकार सँ पवित्र, अमूल्य और सुन्दर छथि। नगर केर ऐश्वर्य किछु कहल नहि जाइछ। एना बुझाइत अछि मानू ब्रह्माजीक कारीगरी बस एतबहि टा होइन्ह। सब नगर निवासी श्री रामचन्द्रजी केर मुखचन्द्र केँ देखि सब तरहें सुखी भ’ गेल छथि।
४. सब माता लोकनि आ सखी-सहेली सब अपन मनोरथरूपी बेल केँ फरल देखि खूब आनन्दित छथि।
५. श्री रामचन्द्रजीक रूप, गुण, शील और स्वभाव केँ देखि-सुनि राजा दशरथजी सेहो खूब आनन्दित छथि।
हरिः हरः!!


text:
समदिया
नई दिल्ली । जयनगर आ जनकपुरक बीच रेलवे आमान परिवर्तनक आज एहि साल पूरा क लेत, संगहि काठमांडू आ सक्सौल के बीच सेहो रेल संपर्क शुरु करबा लेल पटरी बिछेबाक योजना तैयार भ गेल अछि। शीघ्र नई दिल्ली आ कोलकाता स सीधा काठमांडू लेल रेल चलत। भारत सरकार रक्सौल स काठमांडू तक रेल लाइन तैयार करत। रेल मंत्रालय क एहि प्रस्ताव कए भारत आ नेपाल सरकार दूनू मंजूरी द देलक अछि। एकर अलावा कईटा परियोजना पर सेहो नेपाल क पीएम आ भारत क पीएम नरेंद्र मोदी के बीच सहमति बनल अछि।
तीन दिवसीय दौरा पर अपन पत्नी राधिका शाक्या संग दिल्ली पहुंचल नेपालक प्रधानमंत्री केपी शर्मा ओली काल्हि प्रतिनिधिमंडल- स्तर क वार्ता स पहिने मोदी क संग बैसार केलथि। बैसारक बाद मोदी ट्वीटकेलथि जे नेपालक प्रधानमंत्री केपी शर्मा स भेंट क आनन्दित छी।
ओली सांझखन नेपाली दूतावास मे नेपाली समुदाय क सदस्य संग गपशप केलथि। नेपाली दूतावास में ओली कहला जे नेपाल ‘हर पड़ोसी आ ‘हर मित्र संग करीबी संबंध रखबाक इच्छुक अछि। प्रधानमंत्री मोदी संग बैसार पर ओ कहला जे नीक गपशप भेल। कांग्रेस अध्यक्ष राहुल गांधी स सेहो ओ भेंट केलथि अछि।
एहि स पूर्व आइ भोर मे नेपाली परंपराक अनुरूप नेपालक पीएम ओली अपन पत्नी राधिका शाक्य ओली संग पहिल विदेश यात्रा पर भारत पहुंचलाह। प्रधानमंत्री क आगवानी गृह मंत्री राजनाथ सिंह केलथि।


text:
नवका- पुरनका लेख सर्च करु...
ब्रिटेन मे सम्मानित भेलाह बिहारी
ब्रिटेन मे एकटा बिहारी डॉक्टर के सम्मानित करय के खबर मिलल अछि. ई सम्मान ब्रिटिश महारानी के तरफ सं छनि. सम्मानित होय वाला डॉक्टर छथिन्ह डॉ अशोक पाठक.
डॉ अशोक पाठक जी ऑर्थोपेडिक सर्जन छथिन्ह. भारत आओर यॉर्कशायर मे चिकित्सा क्षेत्र मे कएल गेल हिनकर योगदानके देखैत... जनसेवा के देखैत हिनका Member of the British Empire (MBE) बनाएल गेलन्हि.
58 साल के डॉ पाठक पिछला 30 साल सं ब्रिटेन मे रहय छथिन्ह. कोसी मे आएल बाढ़ि के समय डॉ पाठक बिहार मे आबि पीड़ित के सेवा मे जोर-शोर सं जुटल छलखिन्ह.
ब्रिटेन मे रहैत बिहार सं जुड़ल रहय छथिन्ह. साल मे कम सं कम दू बेर भारत आबय छथिन्ह. बीच-बीच मे आबि एहिठाम डॉक्टर सभ के चिकित्सा क्षेत्र के नव-नव बात सेहो बताबैत रहय छथिन्ह.
पाठक जी बिहार मे कइटा हेल्थ कैंप लगबा चुकल छथिन्ह. अस्पताल के लेल धन जुटाबय लेल क्रिकेट मैच करवा चुकल छथिन्ह. पाठक जी खुद क्रिकेट खिलाड़ी रहि चुकल छथिन्ह. रणजी आओर यॉर्कशायर के तरफ सं खेल चुकल छथिन्ह.
हिनकर पिताजी डॉ मुनिश्वर पाठक जी डेहरी ओन सोन मे जगजीवन टीबी अस्पताल खोलने छथिन्ह. एकरो देखरेख के लेल बीच-बीच मे आबैत रहय छथिन्ह. एहिठाम गरीब-गुरबा मे मुफ्त इलाज कएल जाएत अछि.
डॉ अशोक पाठक जी पटना मेडिकल कॉलेज अस्पताल... पीएमसीएच सं डॉक्टरी पढ़ि ब्रिटेन गेल छथिन्ह. हिनकर कोशिश आब बिहार मे चिकित्सा सुविधा के बेहतर आओर आम लोक के पहुंच वाला बनाबय के छनि.
डॉ पाठक यार्कशायर मे लॉर्ड पारेख के संग मिलsक 'हल हिंदू कल्चर असोसिएशन' सेहो बनौने छथिन्ह. पाठक जी देश के कइटा क्रिकेटर के यार्कशायर खेलय लेल सेहो ल गेल छथिन्ह.
2008 मे हिनका चिकित्सा सेवा मे योगदान के लेल India International Foundation Award सम्मान देल गेल छलन्हि. एहि सम्मान पर पाठक जी खुशी जतएलख्निह.
सदस्यता लें टिप्पणियाँ भेजें (Atom)


text: पूर्वी मिथिलाक सुपौल जिला मे निर्माण भेल दक्षिण भारतीय शैली मे मन्दिर - एक नव पर्यटन केन्द्र केर रूप मे ख्याति कमा रहल अछि। ई देखल गेल अछि जे स्वयं मिथिलाक्षेत्र एक सिद्ध तंत्र भूमि रहितो वर्तमान युग मे अपन पौराणिकता आ वैदिककालक ऐश्वर्य सँ दूर, एहि ठामक मातृभाषा मैथिली पर्यन्त सँ हीनताबोधक शिकार आ जाति-पातिमे टूटल समाजक बीच अन्य-अन्य धरोहरक विकास, परदेसिया संस्कृति आ संगीतक धुन मे आ हिन्दी-भोजपुरी भाषाक झमार सँ झमारल दूरहि केर ढोल सुहाओन तर्ज पर चलि रहल अछि। एहि बीच ई मन्दिरक निर्माण सँ एकटा नव पर्यटन केन्द्रक स्थापना भेल बुझल जा रहल अछि। बाबा सिंघेश्वरक महत्त्व ओना आइयो ओतबे अछि, मुदा हुनका संग देबाक लेल साक्षात् नारायण एहि तिरुपति बालाजी मन्दिर मे आबिकय ‘हरि – हर’ केर जोड़ा निर्माण केला – निश्चित एहि सँ समाज मे आरो प्रगति आ क्षेत्रक विकास होयबाक संभावना बढि गेल अछि।


text:
पटना, दिसम्बर ८, २०१५. मैथिली जिन्दाबाद!!
७ जनबरी, २०१५ मैथिली साहित्यक एक पुरोधाक जीवनक अन्तिम दिन बनिकय उपस्थित भेल। बहुत दिन सँ बीमार चलि रहला साहित्य अकादमी सँ सम्मानित मैथिली साहित्यकार राजमोहन झा काल्हि ४ बजे अन्तिम साँस लेलनि। एहि शोक समाचार केँ पसैरते मैथिली साहित्यक जगत् मे शोकक लहैर दौड़ि गेल छल।
विवेकपुरम् (मधुबनी) मे आयोजित डा. जार्ज अब्राहम ग्रियर्सनक १६६म जन्म जयन्ति पर एकत्रित दर्जनों साहित्यकार केँ उपरोक्त समाचार सभास्थल पर अजित आजाद केर मोबाइल पर आयल सूचना सँ भेलनि। सभा जतय छल ओतहि रोकि देल गेल आ सब स्रष्टा राजमोहन झा केर मृत्युक समाचार पर शोक व्यक्त करैत श्रद्धांजलिस्वरूप २ मिनट मौन धारण कएलनि।
विदित हो जे राजमोहन झा सुप्रसिद्ध मैथिली कथाकार हरिमोहन झा केर सुपुत्र छलाह। पिता सेहो साहित्य अकादमी सँ सम्मानित कथाकार आ स्वयं राजमोहन बाबु अपन दोसर भाइ सहित साहित्य अकादमी सँ मैथिली साहित्य मे विशिष्ट लेखनी लेल सम्मानित व्यक्तित्व छलाह। काल्हि विवेकपुरम् मे आयोजित शोकसभा मे एहि बातक विशेष चर्चा भेल जे हिन्दुस्तान मे शायद ई पहिल परिवार होयत जाहि मे पिता सहित दुनू पुत्र साहित्य अकादमी द्वारा सम्मान प्राप्त कएने छथि।
अजित आजाद हिनक अमर रचना व विभिन्न अभियान मे देल गेल योगदान सब सभाक सोझाँ रखलनि। हुनकर कृति झूठ-साँच तथा एक आदि – एक अन्त केर विशेष उल्लेख करैत अपन निजी अनुभव नवारंभ प्रकाशन तथा सगर राति दीप जरय केर विभिन्न प्रभाग मे हुनक सहभागिता आदिक विशेष चर्चा श्री आजाद द्वारा सभाक समक्ष कैल गेल छल।
मैथिली जिन्दाबाद परिवार दिवंगत पुण्यात्मा आर मैथिली भाषा-साहित्यक ध्वजावाहक केर आत्माक चीर शान्ति लेल विशेष प्रार्थना करैत अछि।


text:
फोरजी
4G (अङ्ग्रेजी: Fourth Generation or Long Term Evolution) चौथा पुस्ताक वायरलेस मोवाइल दुरसञ्चार प्रविधि छी, ई प्रविधि 3G पछाक पुस्ताक प्रविधि छी । 4G प्रणालीमे अन्तर्राष्ट्रिय दुरसञ्चार युनियन उल्लेख कएल अनुसारक विशेषता होएत अछि, उदाहरणक लेल सुधारिएल मोबाईल वेभक पहुँच, गेमिङ सेवा, उच्च गुणस्तरक मोबाईल टेलिभिजन, भिडियो कन्भरेन्सिङ तथा थ्रिडि टेलिभिजनसभ छी । 4G मे पूर्ण रूपमे आईपी आधारित सेवासभ सञ्चालन होएत अछि । एहिमे ध्वनि, इन्टरनेट आ मल्टिमीडियाके समान गतिमा पठाउन आ प्राप्त करै सकैत अछि । [१]
4G सेवाक पहिल मापदण्डके व्यावसायिक रूपमे नर्वेक ओस्लो तथा स्विडेनक स्टकहोल्समे सन् २००९ मे कार्यान्वयन कएल गेल छल । नेपालमे 4G सेवा शुचारू सेवा प्रदायक नेपाल टेलिकम छी, ई सन् २०१७ जनवरी १ मे ई सेवा शुचारू केनेए छल ।[२] हाल अन्य दुरसञ्चार सेवाप्रदायकसभ एनसेल तथा स्मार्टसेलले समेत 4G सेवा सञ्चालनमे लबाने अछि ।
4G सञ्चालन व्याण्डविथ[सम्पादन करी]
नेपाल दुरसञ्चार प्राधिकरण हाल दुरसञ्चार सेवाक रेडियो फ्रिक्वेन्सी बाँडफाँड तथा मुल्य सम्बन्धी नीति (पहिल संशोधन), २०७३ अनुसार फोरजी सेवा सञ्चालन प्रविधि तटस्थता अनुसार १८०० मेजाहर्ज व्याण्डविथमे सञ्चालनक अनुमति प्रदान केनेए अछि । हाल नेपालमे फोरजी सेवा सञ्चालन दुरसञ्चार सेवा प्रदायक नेपाल टेलिकम, एनसेल तथा स्मार्टसेल छी ।
सन्दर्भ सामग्रीसभ[सम्पादन करी]
- ↑ फोर जी।हिन्दुस्तान लाइव।३ नम्बर, २००९
- ↑ अनलाइनखबर, "टेलिकमको फोर जी कसरी चलाउने ? जान्नै पर्ने ७ कुरा", onlinekhabar.com, अनलाइनखबर, अन्तिम पहुँच १ जनवरी २०१७।


text:
#GoogleMaithili | गुगल मैथिलीक १० साल
क़ुनु देश, प्रांत वा क्षेत्रक पहिल पहिचान ओक्कर भाषा होएत अछि। विश्वक सबसौं पुरान भाषा मऽ सऽ एक मैथिली भाषा छैक जेक्कर पहिचान भारतीय संविधान मऽ 2003 आ नेपाली संविधान 2063 वि.सं. साल अर्थात् 2007 मऽ भेटल| संविधानमे मान्य स्थान भेटलाक बाद मैथिली केर प्रयोग शनैः-शनैः आन स्थल जेनाकि शैक्षणिक-पठनीय सामग्रीमे, वेब-पोर्टल, समाचारपत्र, सॉफ्टवेर-अप्लिकेशन्स आदि मे होमय लागल| वेब पोर्टल “गूगल डॉट कॉम” भारत मऽ सबसौं बेसी प्रयोग कैल जायवला सर्च-इंजिन थिकैकजेकर इंटरफेस (प्रयोगकर्ता-खिड़की) आन भारतीय भाषा (हिन्दी, मैथिली, मराठी, बंगाली, पंजाबी, उर्दू, कन्नड़, इत्यादि) मे सेहो उपलब्ध अछि| मैथिली जे कि बिहारक एकमात्र संवैधानिक क्षेत्रीय भाषा और नेपालक दोसर सबसौँ बेसी बाजल जायवला भाषा थीक एकरा सेहो 2012 सँ “गूगल डॉट कॉम” द्वारा सर्च-इंजिन के रूप मऽ स्थान प्रदान कैल गेल छल | सोशल वेब-पोर्टल प्रयोगकर्ता अनुमानक आधार पर 0.4% (0.9% बिहार) मैथिलमिथिला मेऔर लमसम 1.2% मैथिल मिथिला सँ बाहर इंटरनेटक उपयोग कय रहल अछि, मुदा गूगलक मैथिली वेब-पोर्टल केर प्रयोग आन भारतीय भाषाक तुलना मे एखन धरि तक नहियेक बरोबरि अछि| अहि उपयोगक परिदृश्य आंनो ठाम नगण्य अछि | मिथिलाक टेक्नोलाजी क्षेत्र मे पिछड़ापणक कारण अनेको छैक और समाधन खाली जागरुकता संगे एहि टेक्नेलाजी सबहक उपयोगक छैक| जागरूक बनू, उपयोग करू, प्रचार करू, आर योगदान करू|
फोटोक’ क्लिक करि गूगल मैथिली पोर्टल प जाऊ
अपन भाषाक शब्द आ विभिन्न जानकारी एहि टूल द्वारा तकबाक जरुरति अछि। विश्वस्तर पर प्रसिद्धि प्राप्त आ वेब सर्च मे सर्वाधिक उपयोगी गूगल पर मैथिलीक सम्मान तखनहि निरंतरता पाबि सकत जखन एकर उपयोगकर्ताक संख्या दिन-ब-दिन बढतैक। एहि मर्मकेँ मनन करब जरुरी अछि। हर मैथिलीभाषी केँ ई बुझबाक चाही जे बहरिया सेहो अहाँक भाषाकेँ सम्मान दैत अछि, मुदा अहाँ सब स्वयं अपन भाषाकेँ छोड़ि आन भाषहि सँ पेट चलेबाक मजबूरी जेकाँ निज भाषाक आत्मसम्मान सँ वंचित होइत छी।
गूगल मैथिली पोर्टल के ट्रैफिक हिट्स नहि भेटई केर कारण शायद गूगल मैथिली सर्च सस्पेंड कऽ देल गेल अछि। अपने सबसे आग्रह जे ई #GoogleMaithili लिंक के क्लिक करि बेसि सऽ बेसि कोट ट्वीट या रीट्वीट करू। नहि तऽ तकनीक आर रिसर्च क्षेत्र में मैथिली बड़ पछुवा जायत। चलू अहि ब्लॉगपोस्ट पे अपने सबके ध्यानाकर्षण करैत आब अगला जागरूक आर्टिकल लेल अवश्य संवाद करब। धन्यवाद!! टीम #BeingMaithil


text: पटना। एके चौधरी क नाम स चर्चित बिहार क पूर्व मुख्य सचिव अशोक कुमार चौधरी बिहार क नवका मुख्य सूचना आयुक्त हेताह। हिनकर नियुक्ति क संगहि मुख्य सूचना आयुक्त क कुर्सी कए लकए उठि रहल अटकल पर विराम लागि गेल। पिछला एक साल स इ पद रिक्त छल। मुख्यमंत्री नीतीश कुमार क अध्यक्षता मे नेता प्रतिपक्ष राबड़ी देवी आ उप मुख्यमंत्री सुशील कुमार मोदी क मौजूदगी मे भेल बैठक मे आम सहमति स इ निर्णय लेल गेल। आब सरकार प्रस्ताव कए राजभवन पठाउत आ राज्यपाल क आदेश स विधिवत अधिसूचना जारी होयत। 1972 बैच क बिहार कैडर क भारतीय प्रशासनिक सेवा क अधिकारी चौधरी दू साल पहिने मुख्य सचिव क पद स अवकाश ग्रहण करबाक तत्काल बाद बिहार लोक सेवा आयोग क अध्यक्ष बनल छलाह। हाल मे ओ अपन दो साल क कार्यकाल पूरा केलथि अछि। एक अक्टूबर, 2008 कए मुख्य सूचना आयुक्त क पद स न्यायमूर्ति शशांक कुमार सिंह क अवकाश ग्रहण करबाक बाद 3 अक्टूबर, 2008 कए पटना उच्च न्यायालय क अवकाश प्राप्त मुख्य न्यायाधीश जेएन भट्ट कए मुख्य सूचना आयुक्त बनेबाक अधिसूचना जारी भेल छल मुदा पारिवारिक कारण स ओ पदभार ग्रहण नहि केलथि।


text:
आध्यात्मिक चिन्तन-स्वाध्याय
मूल लेखः पूजा सिन्हा, हर-जिन्दगी डट कम पर एडिटोरियल
(अनुवादः प्रवीण नारायण चौधरी)
Hanuman Jayanti 2020: हनुमान चालीसा केर पाठ करब तँ तनाव रहत अहाँ सँ कोसो दूर
अगर अहाँ सेहो अपन सपना केँ टूटैत और असफल होयबाक कारण तनाव सँ घेरायल रहैत छी तऽ परेशान नहि होउ कियैक तँ एहेन मे हनुमान चालीसा केर पाठ परेशानी सँ मुक्ति …
किछु दिन पहिने हम बहुत उदास रहल करी। हमर उदासी केँ देखिकय हमरा अक्सर बस मे भेंट दयवाली एक महिला रोज हनुमान चालीसा केर पाठ करबाक लेल कहली। पाठ कयला सँ कनिकबे दिन मे हमरा बहुत फर्क महसूस होबय लागल। आइ हम स्वयं केँ तनाव मुक्त पबैत छी और खुशी केर अनुभव करैत छी। एहि लेल हम अपन दोस्त लोकनिक संग ई खुशी केँ बाँटय लऽ चाहैत छी।
जी हां! अगर अहाँ सेहो अपन सपना केँ टूटैत और असफल होयबाक कारण तनाव सँ घेरायल रहैत छी तऽ परेशान नहि होउ कियैक तँ एहेन मे अहाँ केँ संकट सँ मुक्ति दियाओत हनुमान चालीसाक पाठ। यकीन मानू जे हनुमान चालीसा केर पाठ सिर्फ धार्मिक और पूजा-पाठ सँ संबंधित मात्र नहि अछि बल्कि ई अहाँ केँ मानसिक शांति देबाक संग-संग अहाँक हेल्थ लेल सेहो बहुत नीक अछि। खासकय हनुमान चालीसा केर चौपाई सभ तँ सेहत सँ जुड़ल कइएक फायदा अहाँ केँ दैत अछि। अगर विश्वास नहि भऽ रहल अछि तऽ अहाँ सेहो हमरा संग एकर बारे मे जानू आ अजमाकय देखू।
1. स्ट्रेस दूर भगाबय
आइ-काल्हि महिला लोकनि अकेले रहैत छथि। एहेन अवस्था मे हुनका सब केँ कइएक तरहक भय सतबैत छन्हि। हालांकि ई डर भूत केर वजह सँ नहि होइत अछि। लेकिन ई डर कखन तनाव केर रूप लय लैत अछि पते नहि चलैत अछि। और तनाव केर चलते नींद नहि एबाक समस्या होबय लगैत अछि। लेकिन एहि चौपाई केर जाप कयला सँ तनाव और भय दूर भऽ जाइत अछि। जेना कि हमरा संग भेल छल। रोज भोरे एहि चौपाई केर १०८ बेर जाप कयला सँ तनाव सँ मुक्ति भेटि जाइत अछि।
2. बीमारी दूर करय
कोनो महिला चाहे कतबो बीमारी सँ घिरल हो, एहि चौपाई केर जाप कयला सँ हर तरहक बीमारी दूर भऽ जाइत अछि। अगर कोनो महिला केँ बहुतो बीमारी छैक और काफी इलाज कयलाक बादो ओ ठीक नहि भऽ रहल अछि तऽ मंगल या शनि दिन केँ ओकरा हनुमान जी केर तस्वीर के सामने बैसिकय पूरा हनुमान चालीसा केर पाठ करबाक चाही, एहि सँ जल्दिये बीमारी सँ मुक्ति भेटि जाइत अछि।
3. आत्मविश्वास बढ़ाबय
अगर केकरो कोनो तरहक कठिनाई या दुःख दूर नहि भऽ रहल छैक आर समस्या आदिक समाधान नहि निकलि रहल अछि या जॉब लागय मे परेशानी भऽ रहल अछि तऽ एहि चौपाई केर पाठ करथि। ई चौपाई अंदर सँ शांति दैत अछि और इंसान मे आत्मविश्वास पैदा करैत अछि। तऽ लाइफ मे कहियो अहाँक कॉन्फिडेंस लूज हुअय तऽ रोज एहि पंक्ति केर जाप करू, अहाँ केँ बहुत फायदा होयत।
4. बुद्धि तेज करय
अगर अहाँ आजुक बात बिसरि जाइत छी, या अहाँ बच्चा केँ पढल किछुओ याद नहि रहैत अछि तऽ एहि चौपाई केर पाठ करबाक चाही। ई चौपाइ विद्या और धन पेबाक लेल कयल जाइत अछि। एहि चौपाइ केर पाठ सँ हनुमान जी केर आशीर्वाद भेटैत अछि। रोज १०८ बेर जे महिला एहि चौपाइ केर पाठ करैत अछि हुनकर बुद्धि ओ धन संबंधी सारा दुःख दूर भऽ जाइत अछि। एहि चौपाई केर अर्थ अछि जे हनुमान जी विद्यावान छथि और गुणवान छथि। हनुमान जी चतुर सेहो छथि। ओ सदैव श्रीराम केर काज केँ करबाक लेल तैयार रहैत छथि। जे कोनो व्यक्ति एहि चौपाई केर जप करैत अछि ओकरा हनुमानजी केर जेकाँ विद्या, गुण, चतुराई केर संगहि श्रीराम केर भक्ति प्राप्त होइत अछि।
5. कोशिश मे सफलता
जीवन मे एहेन कतेको बेर होइत अछि जे तमाम कोशिश केर बावजूद काज मे बाधा सब अबैत अछि। अगर अहाँ संग सेहो किछु एहि तरहक भऽ रहल अछि त एहि चौपाई केँ कम सँ कम १०८ बेर जप करू, फायदा होयत। एहि चौपाई केर अर्थ यैह अछि जे श्रीराम और रावण केर बीच भेल युद्ध मे हनुमानजी भीम रूप यानि विशाल रूप धारण कय केँ असुर-राक्षस सभक संहार कयलनि। श्रीराम केर कार्य पूर्ण करय मे हनुमान जी अपन महत्वपूर्ण योगदान देलनि। जाहि सँ श्रीराम केर सब कार्य सम्हरि गेलनि।
तखन अहाँ कहिया सँ शुरू कय रहल छी हनुमान चालीसा केर पाठ करब?


text:
दरभंगा। मिथिला स्टूडेंट यूनियन दिस से मिथिला विकास बोर्ड क माँग क लकए विशाल जनसभाक आयोजन संकल्प रैली क रूप मे दरभंगा राज मैदान मे कैल गेल, कार्यक्रम क संचालन सागर नवदिया केलथि ओतहि मुख्य वक्ताक तौर पर उपस्थित राष्ट्रीय संगठन मंत्री अविनाश भारद्वाज कहलाह जे एतय जे पचास हजार नौजवान आएल छथि हुनकर आंखि मे समृद्ध मिथिला क सपना देखल जा सकैत अछि, ई भीड़ सत्ता कए चेतावनी दए रहल अछि जे मिथिलाक नौजवान आब अपन उपेक्षा बर्दाश्त नहि करत ओ कहलथि जे आखिर ई कुन व्यवस्था अछि जाहिमे सात करोड़ मैथिल क पूछ नहि अछि, एतय क शिक्षा व्यवस्था क हालात दयनीय अछि, स्वास्थ्य व्यवस्था ध्वस्त भए चुकल अछि , किसान दाना-दाना लेल तरसि रहल अछि, नौजवान कए रोजगार नहि भेटि रहल अछि, पटनाक सत्ता होए वा फेर दिल्ली क ओहिमे हम मिथिलावासी क भागीदारी 7 करोड़ क अछि, मुदा हमर पूछ किएक नहि अछि एहि क विरोध मे आय हजारक संख्या मे नौजवान एतय अपन अधिकार मांगय आयल छथि, सशक्त समृद्ध मिथिला क परिकल्पना कए साकार करय आयल छथि । आय ई भीड़ कहि दिए चाहैत अछि सत्ताधीश मठाधीश से जे जों अहॉं हमर अधिकार मिथिला विकास बोर्ड नहि देब त हम एतेक सशक्त भए चुकल छी जे अहॉंक समीकरण बदलि देब पटनाक गलियारा मे भूचाल आनि देब दिल्ली क सत्ता डोलय लागत डगमगबे लागत, ई जे भीड़ अछि ओ अहाँ जेना किनल भीड़ नहि अछि, ई ईमानदार क भीड़ अछि, पढ़ल-लिखल नौजवान/छात्र/छात्रा क भीड़ अछि जे आय अहॉंस अपन अधिकार मांगय आयल अछि ।
भारद्वाज कहलथि जे भयक बिनु प्रीत नहि भए सकैत अछि ओहिना आय हम शांतिपूर्ण ढंग से अपन अधिकार मांगय आएल छी जों हमर सबहक मांग प्रीत क बाट नहि भेटत त हम भयक रास्ता सेहो अख्तियार कए सकैत छी । ओतहि यूनियन क राष्ट्रीय अध्य्क्ष रौशन मैथिल कहलथि जे ई हजार क भीड़ मिथिलाक गाम-गाम से अपने चलि कए आएल अछि इकर एक्के टा मांग अछि जे मिथिला विकास बोर्ड क माध्यम से केंद्र सरकार एक लाख करोड़ मिथिला क विकासक लेल एहि क्षेत्र मे ख़र्चा करय एतय स्पेशल एडुकेशन जोन बनाओल जाए जाहि से उच्च शिक्षा क व्यवस्था सुदृढ़ भए सकय । ई विद्वान क धरती अछि एतय क विद्वान पूरा विश्व कए रास्ता देखेन अछि, ई सरस्वती क धरती सेहो अछि, मुदा ई मगही सरकार साजिश क तहत मिथिला क नामो-निशान मिटेबाक प्रयास केने अछि, मिथिला मे बन्न पड़ल 14टा चीनी मिल जों चालू भए जाए त 10 लाख लोग कए प्रत्यक्ष रूप से रोजगार भेटत, चुकी ई कृषि पर निर्भर क्षेत्र अछि आओर कृषि मे एक मात्र नगदी फसल अछि गन्ना, गन्ना क खेती जों होएत त एतय क किसान समृद्ध होएत जे आदिकाल मे छल ।
श्री भारद्वाज IT पार्क IIT तारामंडल, एयरपोर्ट अओर दरभंगा क तीनू तालाब कए एक एक कए पर्यटन स्थल बनेबाक मांग केलक, मधुबनी मे केंद्रीय विद्यालय एडवेंचर पार्क, झंझारपुर कए जिला क दर्जा, बेगूसराय मे LNMU क एक बैंच, पूर्णियां, सुपौल, अररिया खगड़िया जेहन अति पिछड़ा जिला कए 5-5 हजार करोड़ कार्पस प्रदान करबाक मांग, समस्तीपुर से दिल्ली भेज देल गेल पूसा एग्रीकल्चर रिसर्च सेंटर कए फेर से समस्तीपुर मे स्थापित करबाक मांग केलक ओतहि राष्ट्रीय महासचिव आदित्य मोहन कहलथि जे आय सात करोड़ क आबादी एकटा डीएमसीएच पर निर्भर अछि जेकर हालात अपने वेंटिलेटर पर अछि आओर केकरो से छुपल नहि अछि । सरकार जखन पटना मे AIIMS बनाबैत अछि त अलग जगह बनाबैत अछि ताकि स्थानीय लोग कए रोजगार भेट सकय हज़ार क संख्या मे रोजगार क सृजन होएत मुदा जखन मिथिला मे एम्स क बारी अबैत अछि तो DMCH कए अपग्रेड करबाक गप करय लगैत अछि अरे अहॉं PMCH कए अपग्रेड किएक नहि केलहुँ । अलग से एम्स बनाकए सरकार ओतय पैसा खर्च केलक मुदा सरकार नहि चाहैत अछि जे पैसा एतय खर्च होए एतय क लोग कए रोजगार भेटय यैह कारण अछि जे मगही सत्ता ई कुचक्र रचि रहल अछि । हम सत्ता कए कहि देबय चाहैत छी जे हमर जे अधिकार अछि ओ अहाँक देबय पड़त नहि त हम एहि संघर्ष कए आओर तेज करब ।
ओजस्वी संचालन करैत वरिष्ठ छात्र नेता सागर नवदिया कहलथि जे मिथिलाक विश्वविद्यालय क हालत केकरो से छुपल नहि अछि, प्रथमिक स्तर पर वा फेर मध्य वा उच्च स्तर पर शिक्षा कए सरकार जानि बूझिकए ठीक नहि कए रहल अछि एतय क डिग्री क कोनो मूल्य नहि अछि । ग्रेजुएट नौजवान कए चार पाँच साल मे डिग्री भेटि रहल अछि, शिक्षक नहि अछि । एतय आदिकाल मे दर्जन टा से बेसी उद्योग-धंधा होएत रहल छल मुदा वर्तमान मे एकरा साजिशन लेवर जोन बना देल गेल । शिक्षा-स्वास्थ्य-किसान-छात्र-नौजवान क प्रति सरकार सजग नहि अछि जेकर परिणाम आगामी दिन मे सरकार कए एतौका उपस्थित हज़ारक हज़ारक जनसभा देखाओत ।
युवा कवि सह पूर्व राष्ट्रीय प्रवक्ता राजनिश प्रियदर्शी कहलथि जे मैथिली भाषा पर सरकार कए ध्यान नहि अछि । प्राथमिक स्तर पर मैथिली कए पाठ्यक्रम मे शामिल नहि कैल जा रहल अछि । पांडुलिपी क संरक्षण पर सरकार क ध्यान सेहो नहि अछि । डीडी. मैथिली स्वतंत्र चैनल क बात होए वा फेर मैथिली क संवर्धन पर सरकार विफल रहल अछि । ओतहि पूर्व राष्ट्रीय अध्यक्ष अनूप मैथिल कहलथि जे हम गैर-राजनीतिक संगठन छी विगत चारि साल से मिथिलाक विकास लेल संघर्षरत छी जेकर परिणाम अछि जे आय हम हज़ारक संख्या मे एतय इकठ्ठा भेलहूँ आओर संकल्प रैली क माध्यम से मिथिला विकास बोर्डक माँग केलहूँ । ओतहि अध्यक्षीय संबोधन करैत दरभंगा जिलाध्यक्ष अमित ठाकुर कहलथि जे मिथिला विकास बोर्ड क माध्यम से मिथिला अंतर्गत 20टा जिलाक 7करोड़ लोगक सर्वांगीण विकास हेतु केंद्र सरकार एहि क्षेत्र में 1 लाख करोड़ मिथिला विकास बोर्ड क माध्यम से खर्च करय AIIMS, IIT, IIM, It park, texttile पार्क क स्थापना होए स्पेशल एजुकेशन जोन (SEZ) आ हरेक जिला मे मेडिकल आ इंजीनियरिंग कॉलेज क स्थापना होए, बंद उद्योग धंधा (चीनी,जुट,पेपर,खाद,सूत मिल,खादी भंडार,सिल्क उधोग) क गठन होए सेंट्रल यूनिवर्सिटी मे नीक सुविधा होए, हवाई अड्डा, रेलवे आ रोड नेटवर्क क समुचित व्यवस्था,टूरिज्म ,कल्चर आओर भाषा क संवर्धन लेल बजट,लधु उद्योग जेना डेयरी, मत्स्य पालन, कुककटु पालन आदिक लेल व्यापक कार्ययोजना, महिला शशक्तिकरण लेल जिला स्तर पर व्यापक मैन्युफैक्चरिंग चेन क माँग केलथि । ओतहि विश्वविद्यालय अध्यक्ष अमन सक्सेना वा बिहार प्रभारी प्रियरंजन पांडे कहलथि जे जों मिथिला विकास बोर्ड क माँग पूरा नहि होएत त संघर्ष कए तेज करल जाएत आओर आंदोलन क चिंगारी पटना आओर दिल्लीक लंका रूपी सरकार कए जरेबाक क काज करत । पटना आ दिल्ली मे उग्र-आंदोलन कैल जाएत कार्यक्रम मे मृत्युंजय ठाकुर, गणपति मिश्रा, नीतीश कर्ण, शिवेंद्र वत्स, विनय ठाकुर, कृष्णनंद मिश्र, धीरज झा, विकास पाठक, गोपाल चौधरी, सुमित सिंह, शशि अजय झा, कौशल क्रांतिकारी, दिवाकर झा, विक्की, संदोष मिश्रा संगे हजारक भीड़ उपस्थित छलाह ।


text:
पटना : दैनिक जागारण द्वारा आयोजित दू दिवसीय साहित्यिक समारोह बिहार संवादी मे मिथिला भाषा भाषी समर्थक लोकिन जमि क बवाल केलनि। सत्र शुरू होइत देरी दर्शक दीर्घा मे बैसल मिथिला स्टूडेंट्स यूनियनक कार्यकर्ता लोकनि जतए एक दिस आयोजक मुदार्बाद केर नारा लगौलनि ओतहि दोसर दिस किछु समर्थक सभ पटना विवि केर मैथिली विभागाध्यक्ष वीरेन्द्र नारायण झा केर मुंह पर कारिख पोइत देलनि।
जानकारी अनुसार पटनाक तारामंडल मे आयोजित एहि कार्यक्रम कें ल क कतेको दिन सं सोशल मीडिया पर विरोध में व्यापक अभियान चलाओल जा रहल छल। विगत दू दिन सं कार्यक्रम स्थलक मुख्य द्वार पर बैस क धरना प्रदर्शनक माध्यमे सेहो विरोध दर्ज करओल गेल। एतबा नहि जखन आयोजक लोकनि नहि मानलनि तखन अंदर जा क उग्र प्रदर्शन करबाक निर्णय लेल गेल। अजीत आजादक नेतृत्व मे सैकड़ों लोग आयोजन समितिसं मैथिली भाषाकें एहि सत्र सं फराक करबाक आग्रह केलनि। हिनका लोकनिक साफ कहब छलनि जे मैथिल देशक संवैधानिक भाषा अछि। एकरा बोली कहि क अपमानित कयल जा रहल अछि। इ सरासर गलत अछि। दोसर दिस आयोजक समिति दिस स बेर बेर स्पष्टीकरण देबाक बाद आ माफी मांगबाक बादो जखन एमएसयू कार्यकर्ता नहि मानलनि तखन पुलिसक मददि सं हिनका सभके बल पूर्वक बाहर क देल गेल।
ओमहर सत्रक दौरान वरिष्ठ पत्रकार निराला कहलनि जे हमरा लोकनिकें हिंदी सं कोनो विरोध नहि अछि। हिंदी सभक पियरगर अछि। मुदा श्रेष्ठताबोधक संग जखन हिंदीकें हमरा सभक समक्ष ठाढ कयल जाइत अछि तखन विरोध करब स्वाभाविक अछि।
एहि विरोध प्रदर्शन मे कुमार गगन, कमल मोहन चुन्नू, मुकुंद मयंक, पंकज झा, बालमुकुंद पाठक, MSU राष्ट्रीय सोशल मीडिया प्रभारी अमित सिंह, सागर, लीगल हेड नीरज शेखर, बिहार प्रभारी सागर नवदिया, राष्ट्रीय संघठन मंत्री अविनाश भरद्वाज, मधुबनी जिलाध्यक्ष अजय शशि झा,प्रियंका झा, राघव चौधरी, दरभंगा जिलाध्यक्ष अमित ठाकुर, प्रिय रंजन, बंटू झा, सोनू कश्यप, सुमित माऊबेहटिया, उग्रनाथ मिश्रा, बालमुकुन्द, मनोज कुमार ठाकुर, दिवाकर झा, अभिषेक झा, मनोरंजन, आशानंद मिश्रा, अंकित, शिवेन्द्र वत्स, बासुकी झा सहित चेतना समिति केर कतेको गणमान्य व्यक्ति उपस्थित छलाह।


text:
प्याट्रिक मोदियानो
जेन प्याट्रिक मोदियानो (फ्रेञ्च उच्चारण: [ʒɑ̃ paˈtʁik ˌmɔdjaˈno]; जन्म ३० जुलाई १९४५) फ्रान्सेली प्रसिद्ध लेखक छी । हुनकर कृतिसभ विभिन्न भाषामे अनुवाद कएल गेल अछि । ओ फ्रान्समे सबैसँ लोकप्रिय उपन्यासकार मध्ये एक छी । ओ युद्धसँ सम्बन्धित स्मृति तथा मानवमे परल असरक बारेमे मार्मिक किसिमसँ उपन्यासमे प्रस्तुत कएल पशचात सन् २०१४क साहित्यमे नोबेल पुरस्कार प्राप्त करने छल ।[१]
प्रारम्भिक जीवन[सम्पादन करी]
सन्दर्भ सामग्री[सम्पादन करी]
- ↑ "फ्रान्सेली लेखकक साहित्यक नोबेल", अन्नपुर्ण पोस्ट, अन्तिम पहुँच २०१४-१०-१०।


text:
स्व. डा. आमोद झा मिथिलाक कुशल पाण्डुलिपि-विज्ञानी रहथि। ई अनेक संस्कृत ग्रन्थ कें मिथिलाक्षरक पाण्डुलिपिसँ लिप्यन्तरण कए ओकर सम्पादन कएने रहथि। कमे समयमे हिनक कएल काज सभ दिन महत्त्वपूर्ण रहल। दुर्भाग्य जे अल्प अवस्थामे 1993 ई. मे हिनक देहान्त भेल आ मिथिलाक्षरक एकटा पाण्डुलिपि-शास्त्री सँ हमरालोकनि वंचित भए गेलहुँ। हिनक असमय देहान्त सँ एकटा अपूरणीय क्षति भेल छैक। हिनका प्रति श्रद्धाञ्जलि।
डा. शशिनाथ झाक द्वारा अनेक ग्रन्थक सम्पादनमे डा. आमोद झाक द्वारा लिपि-वाचनमे सहायता कएल गेल छल। मिथिला-परम्परागतनाटकसंग्रहक षष्ठ भागक दूनू नाटकमे ओ संयुक्त सम्पादक रहथि। हुनक परिचय एतए प्रकाशित अछि-
- पिता- पं. हरिहर झा
- पितामह- वैदिक पं. गङ्गानाथ झा
- पितृव्य- डॉ. पं. विश्वनाथ झा एवं डॉ. पं. शशिनाथ झा
- वंश- बुधवाल डुमरा मूलक वत्सगोत्रीयः
- निवास- ग्राम पत्रालय- दीपः, झंझारपुर, आर. एस., मण्डलम् – मधुवनी (बिहार)
- जन्मतिथि- 13-10-1962 ई०
- स्वर्गवास:- 15.08.1993 ई.
अध्ययन
- मध्यमा, संस्कृतमहाविद्यालयः, दीपः (मधुवनी), 1976ई.
- शास्त्रीप्रतिष्ठा, ज्यौतिष विभाग, कामेश्वर सिंह दरभंगा संस्कृत विश्वविद्यालयः, दरभङ्गा,1979 ई.
- आचार्य- गणित ज्यौतिष, कामेश्वर सिंह दरभंगा संस्कृत विश्वविद्यालयः, दरभङ्गा, 1981ई.
- आचार्य- फलित ज्यौतिष, कामेश्वर सिंह दरभंगा संस्कृत विश्वविद्यालयः, दरभङ्गा, 1983 ई.
- विद्यावारिधिः (पी-एच.डी.), कामेश्वर सिंह दरभंगा संस्कृत विश्वविद्यालयः, दरभङ्गा, 1987ई.
गुरु
- पं. कालीकान्त मिश्रः
- पं. व्रजकिशोर झा
- शिवकान्त झा
- पं. रामचन्द्र झा आदि
अध्यापन
- व्याख्याता, लक्ष्मीवती सं० महाविद्यालय, सरिसव, 1982-1986ई.
- व्याख्याता, राजकुमारी गणेश शर्मा संस्कृत विद्यापीठम्, कोलहण्टा पटोरी, दरभङ्गा, 17-02-1987 से 14.08.1993 तक
प्रकाशित ग्रन्थ
- मिथिला-परम्परागत-नाटक-संग्रह (षष्ठ खण्ड) डा. शशिनाथ झाक संग संयुक्त सम्पादन
- गौरीप्रणय नाटक, शिवदत्त
- गौरीस्वयंवर नाटिका, कान्हाराम दास
- रत्नशतकम्, जीवेश्वरकृत मुहूर्त्तग्रन्थ, हिन्दी व्याख्या, संस्कृत विश्वविद्यालयः, दरभङ्गा, 1987 ई.
- रत्नकलापः, विष्णुदेवकृतः, मिथिला शोध संस्थान, दरभङ्गा, 2007 ई.
- भूमिभ्रमणम्, गणपतिकृतम्, सम्पादन, विश्वमनीषा, कामेश्वर सिंह दरभंगा संस्कृत विश्वविद्यालयः, दरभङ्गा की शोध पत्रिका, 1988 ई.
- ज्यौतिषे मैथिलकृताग्रन्थाः, विश्वमनीषा, कामेश्वर सिंह दरभंगा संस्कृत विश्वविद्यालयः, दरभङ्गा की शोध पत्रिका,
- दशाविमर्शः, विश्वमनीषा, कामेश्वर सिंह दरभंगा संस्कृत विश्वविद्यालयः, दरभङ्गा की शोध पत्रिका,1989 ई.
- जन्मपद्धति, दैवज्ञ मैथिल नीलकण्ठ, संस्कृतमनीषा, 2016 ई.
- लघुजन्मपद्धति, ज्योतिषी अपूछ झा, संस्कृतमनीषा, 2016 ई.
- प्रशस्तिमाला, रत्नपाणि, संस्कृतमनीषा, 2016 ई.


text:
बिहार आयत केंद्रक उच्च स्तरीय टीम, तेजी सं बैढ़ रहल अय कोरोनाक संक्रमण
बिहार मे कोरोना कें संक्रमण तेजी सं बैढ़ रहल अछि। शुक्रदिन राज्य मे रिकॉर्ड 1742 नबका मामला सामने आयल अछि। एकरा संगे संक्रमितक कुल संख्या 23 हजार कें पार भ' गेल अछि। शुक्रदिन कें जारी भेल स्वास्थ्य विभागक रिपोर्टक अनुसार, बिहार मे नव संक्रमण कें मामला मे ई अखन धरि सर्वाधिक संख्या अछि।
शिक्षा कें ल’ सीएम नीतीश केलनि बड़का फैसला, पहिल कक्षा सं पांचम तक किताब...
बिहार मे पढ़ाइ कें ल' सीएम नीतीश कुमार बरका फैसला लेलनि अछि। ओ कक्षा पहिल सं पांचम तक किताब कें ऑनलाइन करबा लेल कहलनि।
सीबीआई जांच सं सुशांत सिंह राजपूतक परिवार कें न्याय जरूर भेटत : नीतीश कुमार
बिहारक मुख्यमंत्री नीतीश कुमार कहलनि जे फिल्म अभिनेता सुशांत सिंह राजपूत केर मृत्युक मामला मे केंद्रीय जांच ब्यूरो (सीबीआई) कें जांच सं हुनक करोड़ों प्रशंसक मे इंसाफ कें उम्मीद जागल अछि।
बिहार सं मुंबई पहुंचल जांच अधिकारी पटना SP विनय तिवारी कें ‘जबरन’ कयल गेल...
सुशांत सिंह राजपूत केसके जांच करबाक लेल गेल बिहार पुलिसक अधिकारिक लेल सुराग इकट्ठा करय मे बेसी समस्या भ' रहल अछि । एकर कारण बताओल जा रहल अछि जे मुंबई पुलिस ओहि तरहे सहयोग नहि क' रहल अछि।
बिहार चुनाव: पहिल चरणक वोटिंग, की टूटत 20 साल पुरान रिकॉर्ड?
बिहार चुनावक पहिल चरणक 71 विधानसभा सीट पर वोटिंग जारी अछि. कोरोना संकटक बीच बिहार मे भ' रहल चुनाव मे मतदाता कें बेसी सं बेसी बूथ धरी ल' जेनाइ आ वोटिंग प्रतिशन बढ़ेबाक चैलेंज अछि.
Bihar Weather Alert: बिहार कें 6 जिला मे भारी बारिश वज्रपात कें आशंका, 32...
बिहार कें मध्य आ उत्तरी भाग मे मौसम विभाग कें पूर्वानुमान कें अनुसार शुक्रदिन सं रैबदिन धरि कें लेल भारी बारिश आ वज्रपातक रेड अलर्ट जारी कयल गेल अछि। मध्य बिहार मे मध्यम बारिश शुरू भ' गेल अछि जे 72 घंटा धरि चलत। ओतय पटना मे रहि- रहि कें बारिश होयत। पिछला 24 घंटा मे राज्य कें उत्तरी पश्चिमी भाग मे एक दू जगह पर भारी बारिश दर्ज कयल गेल अछि।
टूटल 263 करोड़ कें लागत सं बनल पुल, सीएम नीतीश 29 दिन पहिने केने...
बिहार कें गोपालगंज जिला मे 263 कराेड़ कें लागत सं बनल पुल कें एप्रोच सड़क 29 दिने मे टुइट गेल अछि। अहि पुल कें उद्घाटन मुख्यमंत्री नीतीश कुमार वीडियो कॉन्फ्रेंसिंग कें माध्यम सं केने छला । कहल जा रहल अछि जे गंडक मे आयल बाइढ़ सं छपरा- सत्तरघाट कें पुल क' जोड़य वला एप्रोच सड़क लगभग 30 फीट ध्वस्त भ' गेल अछि।
प्रवासी मजदूर क’ मनरेगाक तहत मिलत काम-काज संगहि डॉक्टर भेला बर्खास्त, नीतीश कैबिनेट केर...
मुख्यमंत्री नीतीश कुमार कें मंत्रिमंडलक आइ बैठक भेल, जाहिमे बिहार लौटल प्रवासी मजदूर क' आब मनरेगा कें तहत रोजगार देबाक प्रस्ताव क' मंजूरी मिल गेल अछि. सूत्रक मुताबिक आब बिहार मे मनरेगा कें तहत जल संचय कें कार्य सेहो कयल जायत.
पटना, मधुबनी, हाजीपुर समेत बिहार कें बहुत जिला मे भ’ रहल अछि तेज बारिश,आइ...
राजधानी पटना, मधुबनी, जहानाबाद समेत बिहार कें बहुत जिला मे आइ सुबह सं तेज बारिश भ' रहल अछि। सूबे कें बहुत हिस्सा मे भ' रहल मूसलाधार बारिश कें कारण सड़क पर जलजमाव भ' गेल अछि। अहि इलाका मे भ' रहल बारिश कें कारण आम जन जीवन अस्त व्यस्त भ' गेल अछि।
बिहार मे विकास कार्य कें लेल सब पंचायत कें औसतन 41 लाख रुपया मिलत
बिहार केर त्रिस्तरीय पंचायती राज संस्था कें वित्तीय वर्ष 2020-21 मे 15वा वित्त आयोग कें अनुदान कें तहत 5018 करोड़ रुपया मिलबाक अछि। अहिमे ग्राम पंचायत क' 70 प्रतिशत हिस्सा अर्थात करीब 3500 करोड़ मिलत। राज्य मे ग्राम पंचायतक संख्या 8386 अछि।
बिहारी युवा बनौलक ‘मैगटैप’, अकेले करैत अछि बहुत चाइनीज ऐप्स कें काज- Made In...
बिहार कें युवा खालि सीमा पर नै, टेक्नोलॉजी कें क्षेत्र मे सेहो चीन क' कड़ा टक्कर द' रहल अछि। देश मे चैल रहल चाइनीज ऐप्स कें बहिष्कारक अभियान आ केंद्र सरकार द्वारा 59 चायनीज ऐप्स क' बैन केलाक बाद ‘मेड इन इंडिया’ ऐप्स बड़ तेजी सं डिमांड मे आयल अछि। अहि क्रम मे दू बिहारी युवागण कें बनाओल ‘मैगटैप’ नामक वेब ब्राउज़र गूगल प्ले स्टोर पर खूब डाउनलोड कयल जा रहल अछि।
बिहार कें डीजीपी गुप्तेश्वर पांडेय खा रहला नून-रोटी, पीस रहल छथि चक्की
बिहार कें डीजीपी कें नून-रोटी खेबाक आ चक्की पिसबाक बात सं कहीं अहाँ चकरा त' नै गेनाउ। अहि सं पहिने जे एकर कोनो दूसर संदर्भ निकलय, हम अतय स्थिति स्पष्ट क' द' रहल छी। बिहार पुलिस कें मुखिया गुप्तेश्वर पांडेय रैबदिन कें राइत पश्चिम चंपारण पहुंचल छला। भोर मे बेतिया मे ओ वरीय पुलिस अधिकारि कें संग बैठक केलनि। कानून व्यवस्था क' दुरुस्त करबाक लेल जरूरी निर्देश देलनि।
मुश्किलक बीच जिंदगीक आहट, बाढ़ि प्रभावित पूर्वी चंपारण में NDRF कें नाव पर गूंजल...
बिहार मे बाढ़ि सं हाहाकार मचाल अछि। राज्यक उत्तरी हिस्साक 10 जिला पूर्ण रूप सं प्रभावित भेल अछि। जनजीवन अस्त-व्यस्त भ' गेल अछि, परन्तु अहि मुश्किलक बीच सेहो उम्मीदक किरण देखबाक मिलल। बाढ़िक कठिनाइ मे फंसल एकटा परिवार मे जिंदगीक आहट सं खुशिक सैलाब आबि गेल अछि।
बिहार चुनाव 2020: सीएम नीतीश कें चुनावी सभा मे युवक मंच पर फेंकलक पत्थर
बिहारक गया जिला मे सीएम नीतीश कुमार कें चुनावी सभा मे सोमदिन हड़कंप मैच गेल जखन मंच पर एकटा युवक पत्थर फेंक देलक। मुदा ककरो चोट नहि लागल।
10 सं 16 जुलाई धरि पटना फेर लॉक; पूर्णिया, नवादा, बक्सर, भागलपुर आ किशनगंज...
बिहार मे अनलाॅक डाउन कें बाद सं काेराेनाक लगातार बढ़ैत मामला क' देखैत पटना समेत 6 जिला मे फेर सं लाॅकडाउन लागू क' देल गेल अछि। पटना आ पूर्णिया मे 10 सं 16 जुलाई, नवादा आ बक्सर मे 10 सं 12 जुलाई, भागलपुर मे 9 सं 16 जुलाई आ किशनगंज मे 9 जुलाई धरि पाबंदि लगाओल गेल अछि। लाॅकडाउनक ई फैसला अहि जिला कें डीएम अपन-अपन स्तर सं लेलनि अछि। अहिकें बिहार मे बुधदिनक काेराेना ब्लास्ट सं जोइर कें देखल जा रहल अछि।


text:
कहाबत कोनो बेजाय नहि छैक – ढेर जोगी मठ उजाड़। मिथिला मे विद्या सँ वैभव होयबाक बात चीर-परिचित छैक। लेकिन विद्याबल सँ सृजनशीलताक बढोत्तरी होयबाक ठाम मालिकपनी देखेबाक लेल कनिके मे बेसी प्रदर्शनक अहंकार आजुक प्रदूषित मिथिला मे जगजियार भऽ रहल अछि। कतय आत्मविद्याक आश्रयी मैथिल कहेनाय आ कतय सदेहो केँ विदेह कहेबाक मान-मर्यादा – आजुक परिवेश मे विद्याबलक मापन अर्थ-संपन्नता आ भौतिकवादी प्रदर्शन समाजपर हावी होयबाक कारण धुमिल भऽ गेलैक अछि।
जखन-जखन आपसी सौहार्द्र आ घरायशी व्यवस्था मे दरार पड़ैत छैक, बहरिया लोक केँ लूटिमे लटबा मचेबाक नीक अवसर भेटैत छैक। पूर्वमे पेशाक आधार पर जातीय वर्गीकरण आ सुसंपन्न आर्थिक परिकल्पना सँ परिपूर्ण वर्तमान मिथिला मे बिहारी राजनीतिक तंत्र यानि जातिवादिताक जहर आवश्यकता सँ बहुत बेसी अपन असर पसारि चुकल छैक। घर मे रावण तऽ दुइ-चारि छल, विभीषणरूपी नेतागणक किरदानी सँ मिथिला वर्तमान पटना ओ परदेशी पद्धतिक शिकार अपनहि समाजकेँ तोड़ि-फाड़ि मात्र वोट लेल अन्तर्संघर्षक भूमड़ी मे फँसि गेल छैक। एकर काट निकालब आब संभवो नहि छैक आ एहेन परिस्थिति मे मिथिलाकेँ बचेबाक लेल एकमात्र उपाय छैक जे सोराज हासिल कय कटबो-मरबो करत तँ अपन राज्य लेल। लेकिन बिहारी राजनीतिक पद्धति समाजमे मैथिली भाषाकेँ कोनो एक वा किछु उच्च जातिक कहि जनवर्गीय सहभागिताकेँ पहिने अलग कय चुकल छैक, तऽ दोसर दिशि बिहारी राजनीति मे बहुसंख्यक वर्गक शासन होयबाक कूचालि सँ पूर्व समयक सामन्ती युगक प्रतिशोधक आगि सेहो पसारैत मिथिलाकेँ पुनर्समृद्धिकेँ पूर्णरूपेण अवरुद्ध बनायल जा चुकल छैक। जखन कि बिहारी शासन दशकों सँ मिथिलाक सर्वांगीण विकासक घोर उपेक्षा किछु एहि तरहें केने छैक जे पूर्व अंग्रेजो सरकार मे जतेक समृद्धि छलैक वा सामन्ती युग पर्यन्त मे जतेक संपन्नता छलैक से आइ विपन्न आ लोकपलायनक वीभत्स डंक सँ समाज त्रस्त छैक।
दोसर दिशि बुद्धिजीवी आ समाजसेवी वर्ग मे स्फूरणा प्राय: खत्म एहि लेल भऽ चुकल छैक जे हरेक ठाम जातिवादिताक जहर बेसी काज करैत छैक, बौद्धिकता केँ के पूछैत अछि। समाजसेवी सेहो अपन इज्जत बचेबाक योजना पहिने बनबैत अछि, समाजक चिन्ता लेल बस मुहपुरुखाइ टा देखेनाय सँ काज चलि जाइत छैक। समावेशिक समाज आ आपसी सौहार्द्रक स्थापना पुन: एहेन अवस्था मे होइत संभव नहि देखा रहल छैक। साक्षरताक अर्थ रोटी-कपड़ा-मकान सँ बहुत ऊपर धन-संचय आ भौतिकवादी प्रदर्शन तक चलि गेल छैक। घोर कलियुगी प्रभाव सँ ग्रस्त मिथिलाक संरक्षण एहेन अवस्था मे संभव नहि छैक, ई एकटा सच जेकाँ प्रतीत होमय लागल छैक।
एहि बीच गोटेक आन्दोलन आ संघर्ष सँ मुद्दाक जीवित रखबाक कार्य कैल जाइत छैक। मुदा जहिना कोनो संघर्षक चर्चा चारूकात होमय लागल आ कि ओहि मे दस जोगीक मुरियारी अलगेनाय आ फेर ओहि संघर्षक दस अलग धर भेनाय – यानि आपसी एकजुटता भंग होइत विषय पोषण कमजोर पड़ि जाइत छैक। आपसी दोषारोपण बेसी, सहयोगक तऽ चर्चे छोड़ू। जनजागरणक समुचित प्रयास मे बिना सरोकारवाला लोक सेहो उलहन-उपराग आ टांग खिचनाय किछु एहि बेतरतीब ढंग सँ करैत छैक जे कोनो नीक लोक मैथिली-मिथिला लेल सोचनाइयो पाप मानय लागैत अछि। तथापि एकमात्र सिद्धान्त जे स्वयंसेवा आ स्वसंरक्षण एहि ठामक वासीन्दाक रक्त मे मूल तत्त्वक कार्य कय रहलैक अछि, तैँ एहेन घातक अन्तर्संघर्ष मे सेहो ई पहिचान हुकुर-हुकुर करैत जीवित छैक। यदि राज्यक उपेक्षा अहिना रहि गेलैक तऽ एकर मृत्यु होयबाक खतराकेँ कियो नहि टालि सकैत अछि।


text:
डिजाइन कए स्वास्थ्य मंत्री देलथि मंजूरी, मुख्यमंत्री क सहमति क बाद प्रारंभ होएत टेंडर प्रक्रिया, जल्द शुरू होयत निर्माण कार्य
मणिभूषण राजू
पटना । पीएमसीएच क विश्वस्तर बनेबाक लेल बनल डिजाईन कए स्वास्थ्य मंत्री मंगल पाण्डेय दिस स मंजूरी भेट गेल छल । 10 मई धरि किछु बदलाव केलाक बाद 10 सँ 15 मई क बीच डिजाईन कए मुख्यमंत्री नितीश कुमार कए देखाओल जायत । मुख्यमंत्री क मंजूरी क बाद टेंडर प्रक्रिया शुरू कैल जाएत । डिजाईन गोयल ब्रदर्स तैयार केने अछि। अस्पताल मे 5000 परिजन क रहबाक लेल विश्राम गृह बनत । पहिल चरण मे 500 बेड क विश्राम गृह बनत । पहिल चरण क निर्माण नर्सिंग स्कूल आ नर्सिंग कालेज लग होएत। एहि दूनू भवन कए तोड़िकए सात मंजिला भवन बनत । पार्किंगक व्यवस्था अंडरग्राउंड रहत जखनकि ग्राऊण्ड फ्लोर पर ओपीडी आ इमरजेंसी क व्यवस्था रहत । एहि क ऊपर गाईनी, पेडिएट्रिक्स आ मेडिसिन वार्ड रहत । ओहि के ऊपर ओटी आ आईसीयू क व्यवस्था कैल जायत । ओहिक ऊपर विभागाध्यक्ष सबहक चेंबर आ अंतिम तल्ला पर सीनियर रेसिडेंट सबहक आवास बनत । पहिल चरण मे 20 ओटी बनत संगहि दू टा कैफेटेरिया क निर्माण सेहा होएत ।


text:
विन्देश्वर ठाकुर, दोहा/कतार। अगस्त २९, २०१५. मैथिली जिन्दाबाद!!
“मातृभाषाक जगेर्णा हमरासबहक प्रेरणा” मूल नाराक संग कतारमे रहनिहार मैथिल सर्जक लोकनि द्वारा काल्हि 28 अगस्त, 2015 शुक्र दिन दोहा केर मुन्ताजा पार्क मे खुल्ला मैथिली साहित्यिक कार्यक्रम – “साँझक चौपारि पर” केर पहिल मासक बैसार सम्पन्न भेल।
एहि कार्यक्रम मे ओहिठामक मैथिल सर्जक लगायत अन्तर्राष्ट्रीय नेपाली साहित्य समाज, कतार च्यापटरक अध्यक्ष, रेगिस्तानी कवि श्री तीर्थ संगम राई जी तथा नबोदित साहित्यिक वाचनालय, दोहा – कतारक अध्यक्ष श्री रवीन्द्र श्रेष्ठ जी सेहो उपस्थित छलाह। तहिना अतिथिएक रूप मे नबोदितक उपाध्यक्ष श्री राजेश्वर ढकाल जी केर सेहो उपस्थिती रहल छल। मैथिली साहित्य केर विकास लेल कतार मे चालल गेल ई कदम सबसँ पैघ आ पुनित रहल हुनका सबहक कहब छलनि।
कार्यक्रम कतारक समय 5 बजेसँ शुरु भ’ 7 बजेधरि चलल। कार्यक्रम केर संयोजन उच्च कोटिक मैथिल स्रष्टा श्री प्रणव कान्त झा जी द्वारा कएल गेल। तहिना पहिल चरण मे सबगोटे केँ एक-दोसर सँ परिचय-पात भ’ कार्यक्रम शुरु कएल गेल। तकरा उपरान्त एखनुक मधेश आन्दोलन मे शहादत प्राप्त वीर शहीद राजीव राउत प्रति 10 सेकेन्ड मौन धारण सेहो कएल गेल। विदित हो जे शहीदक परिवार केँ आर्थिक सहयोग करबाक अभियान सेहो हाल कतार प्रवासी मैथिल लोकनि द्वारा संचालित कैल जा रहल अछि, जाहि मे उल्लेखनीय प्रगति निरंतरता मे अछि।
तत्पश्चात् कार्यक्रमक तेसर चरण मे अपन-अपन रचना सुनाएल गेलैक। सबसँ पहिने मैथिल गीतकार श्री रवीन्द्र उदासी द्वारा प्रेम-स्नेहसँ भरल गीतक शुरुवात कएल गेल। तहिना बेचन महतो जी देशसँ बाहर रहि प्रवासमे रहल पीडाक समेटि डायस्पोरिक कविता सुनौलनि। कवि अब्दुल रजाक जी द्वारा एखनुक समयमे मधेश आन्दोलनमे सहादत प्राप्त केनिहार वीर शहीद सब प्रति श्रद्धाञ्जली स्वरुप कारुणिक कविता प्रस्तुत कएल गेल। तहिना श्रृंगार रससँ भरल गजल पढि युवा गजलकार मो. असरफ राइन जी खूब वाह-वाही लुटलनि। कार्यक्रम मे श्री प्रणव कान्त झा जी द्वारा कर्मशीलता मे अधारित कर्मप्रभुता कविता जोरदार रहल। हिनकाद्वारा कहल गेल चरिपतिया सेहो उच्च कोटिक छल। तहिना रचनेक क्रममे विन्देश्वर ठाकुर जी सेहो “बस अहीँ त छी” शीर्षक केर कवितासँ सबकेँ मन्त्रमुग्ध कएलनि।
कार्यक्रममे बीच-बीचमे कतार बाहेकके सर्जक लोकनिक रचनासब सेहो वाचन कएल गेल। एहि क्रममे प्रयास प्रेमी मैथिल जी केर लिखल दहेज प्रथाक विरोध पर आधारित रचनाक वाचन कएल गेल छल। तहिना प्रवीण नारायण चौधरी केर पठाओल ‘दरभंगिया हिन्दी – एकांकी नाटक’ केर वाचन सेहो कैल गेल छल, मैथिलीभाषीक जबरदस्ती हिन्दी बाजबाक फैशन पर व्यंग्य केर श्रोता लोकनि काफी सराहना केलनि। देशक अबस्था चित्रण करैत गजेन्द्र गजुर जी केर गजल सेहो वाचन कएल गेल जेकरा मर्मस्पर्शी कहैत काफी सराहल गेल। तहिना रचनेक क्रममे नेपाले सँ नारायण मधुशाला जी केर “साहित्य” शीर्षकक कविताक वाचन भेल। मुम्बई सँ पठाओल गेल मित्र एस.के. मैथिल (सुजित साह) जी केर गजल सेहो वाचन भेल। तहिना अमित कुमार मण्डल, विद्यानन्द बेदर्दी (नेपालसँ) रवीन्द्र यादव (मलेसियासँ) – हिनका लोकनि विभिन्न रचना सबहक वाचन कएल गेल छल। एहि क्रममे मैथिल गीतकार सुरज भारती द्वारा पठाओल गेल रचना- ‘मैथिली वेदना’ सेहो एकटा अलगे छाप छोडलक।
कार्यक्रममे नबोदित केर अध्यक्ष श्री रवीन्द्र कुमार श्रेष्ठ जी नेपाली भाषाक गजल सुनौने छलाह। समग्रमे कही त मैथिल स्रष्टा कम रहितो कार्यक्रम भव्य तथा सभ्य तरीकासँ सम्पन्न भेल।
कोलकाता, दिल्ली आ पटनाक बाद अकास तर बैसकी प्रारूप पर मैथिली साहित्यिक सम्मेलन सँ मैथिली भाषाक जीवन मे अमृतदान होयबाक चर्चा फेसबुक पर वायरल भेल अछि। मैथिली जिन्दाबाद एहि प्रकारक जागरुकताक भरपूर स्वागत करैत अछि।


text:
मैथिली रंगमंचक उद्घोषणाक नवल युगल रूप : किसलय कृष्ण आ जानवी झा
– शिव कुमार झा, जमशेदपुर
परुँका साल मैथिली नववर्षक सुअवसरि छल . अंतर्राष्ट्रीय मैथिली परिषद जमशेदपुर शाखा द्वारा रंगारंग कार्यक्रमक आयोजन भ’ रहल छल . एकटा गायकक रूपेँ हमरा निमंत्रित कएल गेल. अपन कर्मभूमिक मंच ! बहुत उत्सुकता छल .
हमरा पहिनहि ई ज्ञात रहय जे श्री किसलय कृष्ण जी मंच संचालक छथि . कार्यक्रमक पश्चात हम आयोजन समिति केँ धन्यवाद देलियनि . किएक त’ हिनक उद्घोषणा कनेक हटि क’ लागल . व्यक्तिगत रूप सँ हम हिनका सं बेसी परिचित नहि छलहुँ , मुदा मंच पर हिनक उद्घोषणा बहुत सारगर्भित लागल.
एखन ई मैथिलीक नवांकुर प्रतिभा श्रीमती जानवी झाक संग युगल रूपेँ उद्घोषणाक क्षेत्र मे रास क्रियाशील भेल छथि . श्री किसलय कृष्ण जी एकटा बहुचर्चित व्यक्ति छथि , विशेष क’ क’ मिथिलाक मैथिली गीतक संग संग सांस्कृतिक विकास मे हिनक भूमिका कोनो अर्थे न्यून नहि मानल जाय .
हिनक जन्म १३ दिसंबर १९७९ केँ सहरसा जिलाक भकुआ ग्राम मे भेलनि . ई दिल्ली विश्वविद्यालय सँ हिन्दी साहित्य मे स्नातकोत्तर छथि . चलचित्र निर्माण मे डिप्लोमा कयने छथि . हिनक साहित्यिक कृतिक रूपेँ पहिलुक कृति कथा ” अंतर्जाल ” जखन तखन मे प्रकाशित भेल .
एखन धरि हिनक लेखनी सँ करीब २०० गीतक रचना भेल अछि .. करीब २ साल धरि मैथिलीक चैनल सौभाग्य मिथिला क झारखण्ड प्रभारी रहलाहें . परिकल्पना नामक फिल्म पत्रिकाक संपादक किसलय कृष्ण जी बहुत रास डक्यूमेंटरी क निर्देशन सेहो कयने छथि . किछु एल्बम केँ अपन स्वर मे स्वरबद्ध कयलाक बाद उद्घोषणा हिनक नव विधा छन्हि . किछुए दिन मे हिनका बहुत रास मंच एक उद्घोषकक रूप मे स्वीकृति देलक अछि .
श्रीमती जानवी झा हिनका संग अपन सुमधुर वाणी मे उद्घोषणाक क्षेत्र मे प्रवेश क’ रहलीहें . एखन नवांकुर छथि , बहुत रास तत्वक ज्ञानक आवश्यकता छथि मुदा संभावना छन्हि . जानवीक जन्म १९९२ मे महोत्तरी नेपाल मे भेलनि . हिनक सासुर सीतामढी जिलाक बथनाहा गाम अछि . मेड इन मिथिला ( डी. डी. बिहार सँ शीघ्र प्रदर्शित ) क सप्रस्तोता छथि. एफ. एम. मे समाचार वाचिका छथि , बहुत रास एड फिल्म मे अभिनय कयने छथि , तें मंचक लक्षणा ओ अभिव्यंजना केँ बुझबा मे जानवी केँ बेसी काल नहि लगतनि…अपन क्रियाशीलता केँ निरंतर राखथि .
दूनू गोटे प्रतिभा संपन्न छथि आ वर्तमान परिपेक्ष्य मे उद्घोषणा विधा केँ एहि तरहक नवल रूपक खगता अछि …अनंत शुभकामना !!!!!!!!!!!!!!!!!


text:
सीतामढ़ी : बिहारकेँ सबसँ पैघ गैंगस्टरमे सँ एक संतोष झा केर आय गोली मारिकय हत्या कय देल गेल। कोर्टमे पेशी हेतु सीतामढ़ी कोर्टमे जखन संतोष झा केर लाओल गेल छल तखनहि पहिनेसँ निशाना लगउने अपराधी सभ द्वारा अहि घटनाके अंजाम देल जेबाक जनतब भेटल अछि। गोली मारलाक बाद अपराधी सभ घटनास्थल सँ भागि गेल तकरा बाद संतोष झा केँ गंभीर हालतमे अस्पताल लय जाओल गेल, जेतहि घायल संतोष केर मौत भय गेल। पुलिस मौका पर पहुँचि चुकल अछि, कोर्ट परिसरमे अहि घटनाकेँ अंजाम देनिहार अपराधी सभक कउनो खबैर एखन धरि पुलिस केँ हाथ नहि लागल छन्हि।
विदित हो जे संतोष झा मूल रूपसँ शिवहर केँ रहनिहार छल जेकर आतंक समूचा बिहारमे व्याप्त छल। संतोष झा जेलमे बैसिकय अपन गिरोह केँ संचालन करैत छल। पैघ कंस्ट्रक्शन कंपनी सभ अहि कुख्यात अपराधी केँ निशाना पर प्राथमिकता में रहैत छलनि। संतोष झा केर पुलिसिया इतिहासक अनुसार ओ उत्तर बिहारकेँ इलाकामे काज केनिहार कतेको कंपनी सभसँ करोड़ों टाकाक वसूली कयने छल। समूचा बिहारकेँ कतेको जिलाक जेलमे संतोष झा केर राखल जाएत रहल छल।
बता दी जे आय 28 अगस्तके सीतामढ़ीक एकटा मामिलमे अहि गैंगस्टरक पेशी हेतु जेल सँ कोर्ट लाओल गेल छल, पुलिस सेहो संग छल मुदा तैयो पहिने सँ निशाना बनउने अपराधी सभ बिना कउनो डरकेँ संतोष झा केँ गोली मारि देलक। कतेकोरास गोली चलाओल गेल जाहि कारणे समूचा कोर्ट परिसरमे भागमदौड़ मचि गेल छल, मुदा अपराधी भगबामे सफल भए गेल।
संतोष झा केर मुख्य शूटर मुकेश पाठक रहल अछि। मुकेश पाठककेँ नाम ओहिसमय खूब चर्चामे छल जाहिसमय 2016 में दरभंगामे सड़क निर्माण करा रहल एकटा कंपनी केँ दू टा इंजीनियरक गोली सँ भुनिकय हत्या कय देल गेल छल। अहि घटनामे एके-47 सन हथियारक उपयोग कयल गेल छल। किछुसमय पश्चात बिहारक एसटीएफ द्वारा मुकेश पाठक केँ रामगढ़मे चलैत ट्रेनसँ गिरफ्तार कयल गेल छल।
सीतामढ़ी सँ भेटल जानकारी अनुसार अस्पतालमे संतोष झा केर मृत्यु भए गेल अछि। समूचा देहमे कतेकोठाम गोली लागल छल। ओतहि भारी संख्यामे पुलिस प्रशासन केँ तैनात कयल जेबाक समाद सेहो भेटल अछि। मृतक संतोष झा सँ जुड़ल लोकसभ सेहो अस्पताल पहुँचि रहल छथि।


text:
साक्षात्कार
मिथिलावादी नेता राजेश्वर – मिथिला राज्य निर्माण सेनाक संस्थापक सदस्य आ अध्यक्षीय पीठ केर सदस्य समेत रहल शिक्षाविद् राजेश झा उर्फ नेता राजेश्वर संग मैथिली जिन्दाबाद केर संपादक प्रवीण नारायण चौधरी संग भेल साक्षात्कार प्रस्तुत कैल जा रहल अछि।
विदित हो जे नेता राजेश्वर दिल्ली एनसीआर मे रहैत निजी शिक्षण संस्थान केर प्रधानाध्यापक रहितो अपन माटि-पानि ओ संस्कृति ‘मिथिला’ प्रति सदिखन समर्पित रहि कार्य करैत रहला। हिनक निजी समर्पण केर परिणाम एहेन भेल जे ई प्रवासक जीवन सँ संन्यास लैत पुन: अपन मूल भूगोल मिथिला मे निवास करैत ओतबे आलीशान आ शानो-शौकत केर जीवन जियबाक सपना संग देशक राजधानी आ ओतुका मेट्रो लाइफ केँ परित्याग कय मिथिलाक सांस्कृतिक राजधानी दरिभंगा मे आबि एतहि अपन निजी संस्थान केर स्थापना कय रहय लगलाह। आइ हिनका द्वारा स्थापित संस्थान ‘दि इम्पल्स कोटा’ द्वारा मेडिकल तथा ईन्जिनियरिंग केर तैयारी करेबाक संग-संग अन्य प्रतियोगी परीक्षा लेल विद्यार्थी केँ तैयारी करबैत अछि।
नेता राजेश्वर अपन सक्रिय नेतृत्वक समय मे काफी रास महत्त्वपूर्ण कार्य मिथिला आन्दोलन लेल केलनि जाहि मे कवि एकान्तक चारि-दिवसीय अनशन केर सफलता, युवा मैथिल केर संगठन मिथिला राज्य निर्माण सेना केर स्थापना, दिल्ली एनसीआर केर विभिन्न क्षेत्र मे संगठन निर्माणक कार्य, भारतीय राजनीति केर दिग्गज सब सँ भेंटघांट करैत मिथिला राज्यक आवश्यकता पर प्रकाश देबाक संग-संग क्षेत्रीय विकास हेतु विभिन्न माँगपत्र सहितक ज्ञापन सौंपनाय आ मिथिला राज्य निर्माण यात्रा ‘तृतीय’ मे मिथिलाक्षेत्रक भ्रमण आ आम जनमानस संग सहकार्य आदि केलनि। तदोपरान्त दिल्ली मे संगोष्ठी आ वृहत् स्तर पर मिथिला राज्य लेल राजनैतिक माहौल बनेबाक लेल विभिन्न कैम्पेनिंग चलबैत मिथिलाक कोनो व्यक्ति संग भेल अन्याय विरुद्ध न्याय केर संघर्ष मे सेहो आगू रहला। हाल दरिभंगा मे सक्रियता सँ मिथिला राज्य निर्माण हेतु जनजागरण अभियान सहित भविष्य मे आन्दोलन केर दिशा-दशा निर्धारण करबाक लेल रणनीति निर्माण केर महत्वपूर्ण कार्य कय रहला अछि। आउ, नेता राजेश्वर संग भेल भेंट-वार्ता पर ध्यानकेन्द्रित करी।
हम: नेता राजेश्वर – जय मिथिला!! आशा करैत छी जे आब अहाँ स्थिर छी। कारण उद्वेलनक बेर आब समाप्त कय महत्वपूर्ण डेग सब लैत आगाँ बढि चुकल छी, तही लेल फेसबुक पर सक्रिय आ रिलैक्स्ड देखा रहल छी। मैथिली जिन्दाबाद जे बीच मे शुरु केलहुँ ओ आन्दोलन केँ एकटा नव गति देबाक प्रयास थीक। एहि पर मैथिली आ मिथिला गतिविधि केँ प्रखरता सँ उजागर करैत लोक मे एकटा नव आकर्षण उत्पन्न करबाक लक्ष्य सेहो अछि। अहाँ जे डेग उठेलहुँ ताहि पर कवरेज बनेबाक अछि। कनेक फुरसत सँ निम्न विन्दु पर विचार देल जाउ। केहन लागि रहल अछि मेट्रोपोलिटन सँ मिथिला वापसी आ रोजगार स्थापित करबाक सफलता पर? इम्पल्स कोटाक समाचार राष्ट्रीय दैनिक मे पढलहुँ, सफलताक सीढी पहिले वर्ष मे अहाँक बेजोड़ लगन केँ सामने अनैत अछि। आगाँ कि सब योजनाक संग संस्थान चला रहल छी?
नेता राजेश्वर: जय मिथिला सिरिमान जी। एत्ते पैघ चर्चा मे कत्ते कहू। सबहक सहयोग सऽ संघर्ष जारी अछि। आगु किछ और पर्सपेक्टिव पर काज कय रहल छी। जेना दरिभंगा में 5th स 10th तक केर स्कूल अगिला सेशन सँ जे trilingual बेसिस पर चलत। इंग्लिश, संस्कृत और मैथिली भाषा सँ। ई अंडरस्टुड अछि जे खूब मोन लागि रहल अछि। अप्पन लोक केर बीच काज करब दैवीय कृपा होइत अछि। जेहने जीवन मेट्रो मे जीवय छल रही तेहने एतहियो जीब रहल छी। सादा आ सहज।
हम: अहाँक कथन छल जे भूखल पेट आन्दोलन आ मड़ौसी सँ प्रेमक नौटंकी मिथिला लेल नहि चाही…. तखन आब नवतुरिया मे जोशक केहन माहौल देखि रहल छी? ईमानदार आ बेवाक टिप्पणी अपन सिद्ध प्रकृति अनुरूप देल जाउ।
नेता राजेश्वर: हम त एखन अपने आप के नवतुरिया बुझैत छी। तहन हमरा स छोट सब त अधखीचू हेबाक चाही। तैं काज सेहो तेहने। उद्देश्य ठीक मुदा उताहुल बेसी भेने परिणाम अनुकूल नै होइत अछि। आइयो ओइ बात पर अडिग छी जे आंदोलन मे ओ आबथि जे और सब पारिवारिक जिम्मेदारी केर निबाहवाक सामर्थ्य हासिल कय लेने छथि। नहि त कवि जी केर ऊर्जा कम नै छलन्हि।
हम: आब मिथिलाक खास धरा पर भाषा आ पहिचान प्रति लोक मे जागरुकताक बात अहीं सच-सच बता सकैत छी। विभिन्न वर्ग मे अपन भाषिक पहिचान, राजनैतिक अधिकार आ वर्तमान राज्य सँ विकासक अपेक्षा आदि पर केहन भावना देखैत छी?
नेता राजेश्वर: लोक निरंतर पिछड़ापण सँ निराशावादी सेहो भऽ रहला है। सरकारी उपेक्षा सँ क्रांति केर बदले शिथिलता आबि गेल अछि। तैं पहिने लोक केँ आंचलिक अस्मिताक बारे मे ट्रेंड करय पड़त। विभिन्न तरहक गतिविधि केर द्वारा। सशक्त लोक आ संस्था केर द्वारा। जेहेन काज कय रहल अछि मैथिली साहित्य महासभा दिल्ली। आब ओना जातिवादी दंश कम भ रहल अछि। विभिन्न दल जे फेर अहि भावना केँ भड़का रहल छथि ओ नुक्सान में रहता। People are dying for development and happiness.
हम: अन्त मे, मैथिली जिन्दाबाद पढबाक अवसर भेटैत अछि कि? कि कहय चाहब पाठक सब केँ अपन विशेष संदेश मे? अच्छा हाँ… एकटा बात आरो…. आगामी चुनाव मे मिथिलावादी दल सब सेहो चुनाव लड़त। जमीन पर एहि बातक कतहु कोनो तरहक चर्चो सुनि पेलहुँ एखन धरि? केहेन रहत ई चुनाव लड़ब हिनका लोकनिक?
नेता राजेश्वर: मौका भेटैत अछि। ताइक क पढ़ैत छी। ज एकर प्रिंट रूप में मैगज़ीन जेहेन अंक निकाइल सकी तऽ ओ निश्चित रूप सँ मैथिल अस्मिताक विकास मे सहायक हेतैक। एकर माध्यम सँ परदेश मे रहैत भाई सब सँ आग्रह करब जे अपन अर्जित अनुभव केँ मिथिला केर धरती पर उतारू। ई सबके लेल नीक रहत। लोक रहने लोकमत बनैत अछि। मिथिला लोक सँ मजबूत छल, लोक पलायित भेला, मिथिला कमजोर भेल। फेर लोक घुरि घर आओता त मिथिला मजबूत हैत। अहि बेर के चुनाव संक्रमण के एक दौर पूरा करत। एकर बाद के पांच साल में मिथिलावाद लोक तक पहुँचैक तहन चुनावी लड़ाई प्रभावकारी होयत।


text:
दरभंगा,मिथिला मिरर-सोनू मिश्रः कार्त्तिक मासक शुक्ल पक्षक एकादशी तिथिकेँ देवोत्थान व्रत कयल जाइत अछि। मान्यता अछि जे आषाढ़ शुक्ल एकादशीकेँ भगवान शयन करै छथि आ भाद्र शुक्ल एकादशीकेँ करोट फेरै छथि। ओतहि कार्त्तिक शुक्ल एकादशीकेँ जगै छथि। एहि तीनू एकादशीकेँ फराक-फराक नामसँ सम्बोधित कयल जाइत अछि। जहिया भगवान सुतै छथि से हरिशयन एकादशी, जहिया करोट फेरै छथि से पार्श्व परिवर्त्तिनी-कर्माधर्मा एकादशी आ जहिया जगै छथि ओ देवोत्थान एकादशीक नामसँ प्रसिद्ध अछि। एहि सभ एकादशीमे व्रत कयल जाइत अछि।
देवोत्थान एकादशीमे व्रत करबा लेल एकादशी द्वादशी युक्त ग्रहण करबाक चाही। जँ एकादशी तिथिमल रूपी हो तँ तथापि सैह ग्राह्य मानल गेल अछि। कहल गेल अछि जे तिथिक मान एक दिन 60 दण्ड हो तथा दोसर दिन उदय समयमे किछु काल हो तँ ओ तिथि मल कहल जाइत अछि जे व्रतमे त्याज्य थिक, मुदा एकादशीक तिथिमलो व्रतमे ग्राह्य थिक। हँ, दशमी विद्धा एकादशी व्रत दोषपूर्ण मानल गेल अछि। एकादशी व्रतक पूर्वक दिन अर्थात् दशमी आ परवर्ती दिवस अर्थात् द्वादशी दिन एकभुक्त करबाक विधान अछि-
दशम्यां नरशार्दूल! द्वादस्यामपि वैष्णव:।
सम्यग् व्रतफलं प्रेप्सुर्नकुर्यान्नशि भोजनम्।।
देवात्थान एकादशी दिन मिथिलामे घरे-घरे लोक भगवानक पूजा-अर्चना करै छथि। जतऽ भगवानकेँ जगायल जाइ छनि ओतहि भगवतीकेँ घर करबाक पारम्परिक विधान सेहो होइत अछि। आङनमे तुलसी चौड़ा लग पिठारसँ गृहस्थीक यावन्तो वस्तुक अड़िपन दऽ सिन्दुर लगा एक गोट अष्टदल अरिपन देल जाइत अछि। ओहि अरिपनपर एक गोट पीढ़ी राखल जाइत अछि। ओहि पीढ़ीमे सिन्दुर-पिठार लगा ओकरा चारू कात कुशियार आदिसँ मण्डप बनाओल जाइत अछि। साँझमे तुलसीचौड़ा लग पूजाक यावन्तो सामान फूल, चानन, धूप, दीप नैवेद्य तिल, तुलसीक मज्जर, फूल, माला आदि व्यवस्थित कयल जाइत अछि। नैवेद्यमे सामयिक वस्तु अल्हुआ, सुथनी, सिंहार आदि सेहो रहैत अछि। पीढ़ीक चारू कोनपर दीप देल जाइत अछि। तुलसी चौड़ा आ गोसाउनिक घरमे दीप जरायल जाइत अछि। व्रती स्नानादि कऽ आसनपर बैसि पञ्चदेवताक पञ्चोपचार पूजा करै छथि आ विष्णुपूजा कऽ भगवानकेँ उठेबाक मंत्र पढ़ि हुनका जगबै छथि। नक्त व्रत केनिहार साँझमे फलहार करै छथि आ पूर्ण व्रती राति भरि उपासमे रहि प्रात: काल ब्राह्मण भोजन करा पारण करै छथि। ओहि मण्डपमे पूजा-अर्चना कऽ भगवानकेँ मंत्रक संग उठाओल जाइ छनि।
भगवानकेँ उठेबाक मंत्र :
ऊँ ब्रह्मेन्द्र रुद्रैरभिवन्द्यमानो भवान ऋषिर्वन्दितवन्दनीय:।
प्राप्तां तवेयं किल कौमुदाख्या जागृष्व-जागृष्व च लोकनाथ।।
मेघागता निर्मल पूर्ण चन्द्र: शरद्यपुष्पाणि मानोहराणि।
अहं ददानीति च पुण्यहेतोर्जागृष्व च लोकनाथ।।
उत्तिष्ठोत्तिष्ठ गोविन्द! त्यज निद्रां जगत्पते।
त्वया चोत्थीयमानेन उत्थितं भुवनत्रयम्।।
एमहर साँझमे भगवतीकेँ घर करबाक पारम्परिक विध सेहो होइत अछि। तुलसी चौड़ा लगसँ गोसाउनक चिनुआर धरि पैरक छाप केर अरिपन देल जाइत अछि आ सिन्दुर-पिठार लागल अछिञ्जल भरल लोटासँ भगवतीकेँ घर करबाक विध पूरा कयल जाइत अछि। भगवानकेँ चढ़ाओल गेल प्रसादक वितरण अपना सर-कुटुम आ समाजक बीच कयल जाइत अछि। मिथिलामे कोनो पाबनि हो आ गीत नञि हो ई कोना भऽ सकैत अछि। बहुत ठाम भगवानक गीत-गायनक परम्परा सेहो अछि।


text:
बर्दिया राष्ट्रिय निकुञ्ज
बर्दिया राष्ट्रिय निकुञ्ज नेपालक मध्य तथा सुदूर पच्छिममे अवस्थित अछि । बर्दिया राष्ट्रिय निकुञ्ज करिब ९६८ वर्ग किलोमीटर क्षेत्रफलमे पसरल अछि । बर्दिया राष्ट्रिय निकुञ्जक प्रमुख कार्यालय ठाकुरद्वारामे अछि, जे पुर्व-पश्चिम राजमार्गक अम्रेनीसँ दक्षिण दिस रास्ता छुट्ल अछि । ई निकुञ्ज नेपालक पश्चिममे कर्णाली नदीक पूर्व दिसक तराइ प्रदेशम अवस्थित अछि । सन् १९६८म शाही शिकार आरक्षक रूपमे स्थापना कएल पशचात सन् १९६७मे करिब ३६८ वर्ग किलोमिटर क्षेत्रफलक उक्त आरक्षणक शाही कर्णाली वन्यजन्तु आरक्षक रूपम घोषणा कएल गेल । बादमे सन् १९८२मे एकरा शाही बर्दिया वन्यजन्तु आरक्ष नामाकरण कएल गेल आर सन् १९८४म पुनः बबई नदी आसपासक क्षेत्रक समटल गेल । सन् १९८८म आएबक बर्दिया राष्ट्रिय निकुञ्जक रूपमे ई क्षेत्रक घोषणा कएल गेल छल । पूर्णरूपमे तराइ क्षेत्रम रहल ई राष्ट्रिय निकुञ्ज स्थापनाक प्रमुख उद्देस्य बाघ तथा एकर शिकारक संरक्षण भेलाक बादो गेंड़ा, गोहि, सोंसि जेहन आओर लोपोन्मुख जानवरसभ संरक्षित अछि ।[१]
इतिहास[सम्पादन करी]
चित्र दीर्घा[सम्पादन करी]
सन्दर्भ सामाग्रीसभ[सम्पादन करी]
बाह्य जडीसभ[सम्पादन करी]


text:
१९ मार्च २०२२ । मैथिली जिन्दाबाद!!
सामाजिक संजाल सँ संचालित अभियान दहेज मुक्त मिथिला द्वारा प्रत्येक सदस्य सँ अपन-अपन गाम मे एकटा बैनर लगबेबाक आग्रह कयल गेल अछि। एहि बैनर मे बैनर प्रायोजक अपन फोटो आ व्हाट्सअप नम्बर देथि, ताहि नम्बर मार्फत दहेज मुक्त विवाह केर प्रस्ताव (वैवाहिक परिचय, फोटो, आदि सहित) प्राप्त करथि आ तदनोपरान्त समूह पर संकलित किंवा प्रेषित परिचय व प्रस्ताव मे सँ या फेर नव-नव परिचय स्वयं पोस्ट करैत आपस मे वैवाहिक जोड़ी मिलानीक कार्य केँ जनस्तर पर करथि। एहि तरहें बहुतो लोक केर लम्बित विवाह आ समय पर उपयुक्त कथा नहि भेटबाक समस्याक निदान होयत। ई बात दहेज मुक्त मिथिलाक संस्थापक प्रवीण नारायण चौधरी कहलनि। हुनका द्वारा कयल गेल आह्वान निम्न अछिः
“काजक बात पर ध्यान जरूरीः
विषयः अपन-अपन गाम मे एक बैनर लगबा एहि अभियान केँ सहयोग करी।
पिछला दिन एक वेबिनार ‘दहेज मुक्त मिथिला आ युवातुरक विचार-सहभागिता’ मे एक गणमान्य सदस्य किशोर मिश्र जीक सुझाव अपन-अपन गाम मे एक बैनर लगबा एहि अभियान केँ जन-जन धरि पहुँचाबय मे सहयोग भेटत, एहि लेल आम आह्वान कयल जा चुकल अछि। बैनर प्रायोजक के रूप मे ३००-५०० टका के खर्च पर एकटा फ्लेक्स बैनर अपने लोकनि डिजाइन कराकय अपन-अपन गाम मे अपनहि फोटो ‘निवेदक’ के रूप मे राखिकय लगबा सकैत छी।
बैनर मे कि सब लिखबाक अछि तेकर एक प्रारूप संलग्न बैनर डिजाइन मार्फत राखि रहल छी, दहेज मुक्त विवाह केँ बढावा देबाक लेल वैवाहिक परिचय प्रस्ताव अहाँ अपन या हमर व्हाट्सअप नम्बर मार्फत मंगा सकैत छी। हमर व्हाट्सअप नम्बर नेपाल के नम्बर थिकः +9779801722981, अहाँ सेहो अपन नम्बर दय सकैत छियैक। आर प्राप्त वैवाहिक परिचय-प्रस्ताव समूह केर कोर ग्रुप धरि पहुँचय, समूह पर पोस्ट हुए, तदनुसार उचित जोड़ी मिलानी करय मे हम-अहाँ स्वयं सम्बन्धित पक्ष लेल चौकन्ना भ’ समाधानक विकल्प अर्थात् हुनका लायक समुचित जोड़ीक वैवाहिक परिचय-प्रस्ताव, समूह सँ प्राप्त फीडबैक केर आधार पर दय सकैत छियनि। एहि तरहें ई मुहिम बहुत बेसी कारगर सिद्ध होयत। हमरा विश्वास अछि जे एहि तरहें जन-जन मे अभियानक लोकप्रियता सेहो बढत। त लगे हाथ एहि पुण्यक काज मे सहयोग करू। आउ, अभियान केँ हाथ-सँ-हाथ जोड़ैत सौंसे मिथिला धरि पसारू।


text:
ईश्वर नाथ झा
नई दिल्ली/ दरभंगा: आधुनिकता क दौड़ मे मिथिला क पंजी सूत्र क संरक्षण लेल पिछला किछु साल स ब्राह्मण आ कर्ण कायस्थ क विभिन्न समूह समय समय पर मांग उठबैत रहल अछि. कामेश्वर सिंह दरभंगा संस्कृत विश्वविद्यालय क वर्तमान कुलपति एहि दिस एकटा निर्णायक डेग उठेबाक काज केलथि अछि. कामेश्वर सिंह दरभंगा संस्कृत विश्वविद्यालय एक बेर फेर स नये सेशन स पंजी व्यवस्था मे डिप्लोमा क कोर्स शुरू करबाक निर्णय लेलक अछि. कामेश्वर सिंह दरभंगा संस्कृत विश्वविद्यालय क एहि र्निणय स मिथिलाक सदियो पुरान एहि सूत्र कए बुझबाक आ जीवित रखबा मे मदद भेटत.
रामशरण शर्मा क समय छल पढाईक व्यवस्था
पूर्व कुलपति रामशरण शर्मा क समय मे पंजी सूत्रक पढाई एहि संस्थान मे होइत छल. मुदा किछु सालक बाद एहि कोर्स कए बंद क देल गेल. वर्तमान कुलपति पंडित शशिनाथ झा आब एक बेर फेर स एहि पंजी सूत्रक पढाई शुरू करबाक र्निणय लेलथि अछि. एहि स मिथिला क पंजी व्यवस्था कए संरक्षण त भेटबे करत संग संग दुनिया क शोधकर्ता लेल सदियो पहिने चंडेश्वर क पत्नी श्री लखिमा ठाकुरक बनाउल सूत्र पर जैनेटिक संबंध पर शोध क मार्ग सेहो खुलत. ब्राह्मण आ कर्ण कायस्थ एखन एहि सूत्रक उपयोग करैत छथि मुदा बाकी समाज लग पंजी डाटा अनुपलब्ध अछि. एकर पढाई शुरू भेलाक बाद उम्मीद कैल जा सकैत अछि जे आन समाज सेहो नव तरह स पंजी डाटा तैयार करबाक काज करत.
12वीं पास क सकैत छथि आवेदन, फरवरी स शुरू होएत कोर्स
एकटा न्यूज़ पोर्टल स गप करैत विश्वविद्यालय क कुलपति डॉ श्री शशिनाथ झा कहलथि जे, “पंजी मे डिप्लोमा क कोर्स शुरू करबा क निर्णय लेल गेल अछि. एकरा लेल आवश्यक व्यवस्था कैल जा रहल अछि. एक साल पहिनेइ कोर्स शुरू हेबाक छल, मुदा कोनो कारणवश संभव नहि भ सकल. आब अगिला साल फरवरी स सत्र क शुरुआत होएत, एहन उम्मीद करैत छी. पहिल बैच मे क़रीब 30टा विद्यार्थी क नामाकन होएत.ताहि लेल शैक्षणिक योग्यता 12वीं राखल गेल अछि. एहि कोर्स मे नामांकन लेल कोनो भाषा आ कोनो क्षेत्रक लोक आवेदन क सकैत अछि.
हरिसिंह देव बनौने छलाह जैनेटिक डाटा संग्रह कए व्यवस्था
मिथिला मे राजा हरिसिंह देव जैनेटिक डाटा संग्रह कए व्यवस्था बनौने छलाह. आधुनिक भारत मे जेना आधार निबंधन सब लेल अनिवार्य अछि तहिना हरिसिंह देव अपन राज्य मे सब लेल पंजीयन अनिवार्य क देने छलाह, जेकरा आजुक समय मे मिथिलाक पंजी व्यवस्था कहल जाइत छै. समयक संग बहुत रास समाज पंजीयन करेबा स दूर होइत गेल, मुदा ब्राह्मण आ कर्ण कायस्थ मे एखना इ डेटा बहुत हद तक अप टू डेट अछि. आजुक समय मे एकर उपयोग मिथिला क ब्राह्मण आओर कर्ण कायस्थ विवाह स्थिर करबा लेल करैत छथि.
लखिमा ठाकुर क बनाउल अछि पंजी सूत्र
13 वीं शताब्दी मे राजा हरिसिह देवक महामंत्री पंडित चंडेश्वर ठाकुरक पत्नी लखिमा ठाकुरक बनाउल पंजी स मनुष्यक जैनेटिक संबंधक जांच होइत अछि. संबंधक संबंध खून स नहि होइत अछि एकर पहिल बेर घोषणा मिथिलाक विदुषी लखिमा ठाकुर केने छलीह आ संबंध टूटबाक सूत्र क रूप में पंजी सूत्र प्रस्तुत केने छलीह, जेकरा स्वीकार करैत राजा हरिसिहदेव अपना व्यवस्थाक अंग बनेबाक फैसला केने छलाह. एहि सूत्रक माध्यम स एक व्यक्तिक दोसर व्यक्तिक संग जैनेटिक संबंध अछि बा नहि तेकर जांच होइत अछि. मेडिकल साइंस सेहो मानैत अछि जे मानवक विकास मे जैनेटिक संबंध में भेल विवाह बाधक होइत अछि. संगहि कइटा बीमारी क रोकथाम आ पहचान लेल सेहो इ आवश्यक मानल गेल अछि. एहि सूत्रक अनुसार कोनो मनुष्य अपन गोत्र मे विवाह स परहेज करै किया त गोत्र क डीएनए सबदिन बनल रहैत छै. आन गोत्र क संग डीएनए क संबंध पुरूष दिस सात आ महिला दिस पांच पीढी धरि बनल रहैत छै. एकर अलावा कईटा सूत्र एहि मे बताउल गेल छै जाहि स जैनेटिक संबंधक टूटबाक सूत्र भेटैत छै. विवाह स पूर्व वर आ कनिया क बीच पंजीकार लखिमा ठाकुर क बनाउल एहि सूत्रक माध्यम स जांच करैत छथि आ डाटा परछियेला पर विवाह क अनुमति दैत छथि. जैनेटिक संबंध में आइ दुनिया भरि मे शोध भ रहल अछि, एहन मे दरभंगा में पंजी सूत्रक पढाई शुरू भेला स एकर वैज्ञानिक पक्ष पर सेहो चर्चा होएत आ एकर वैज्ञानिक शोध क बाट सेहो खुलत.
पंजीकार शक्तिनंदन झा केलथि स्वागत
मिथिला क प्रसिद्ध पंजीकार शक्तिनंदन झा कामेश्वर सिंह संस्कृत विश्वविद्यालय क कुलपति डॉ श्री शशिनाथ झा क एहि फैसलाक सराहना केलथि अछि. ओ कहला अछि जे पंजी सूत्रक महत्व छैक. एहि स कोनो परिवार क सम्पूर्ण परिचय कए बुझबा मे मदद भेटैत छै. ओ कहला ले विद्यार्थी कए पंजी सूत्रक समग्र जानकारी क संग व्यवहारिक ज्ञान देबाक सेहो व्यवस्था हेबाक चाही आ नव समाज क डाटा तैयार हेबाक चाही.


text:
सुभाषचंद्र झा, सहरसा। अगस्त ३, २०१५. मैथिली जिन्दाबाद!!
सहरसा के सलखुआ पुर्वी कोसी तटबंध केर फरकिया दियारा छेत्र मे पटना एसटीएफ व चिरैया पुलिस केर संयुक्त छापेमारी अभियान मे चारि टा अपराधी पकड़ायल अछि।
जानकारी भेटल मुताबिक चारू टा अपराधी सँ चारिटा घोड़ा, तीन टा राइफल, कट्टा पेस्तोल आ 230 जिन्दा कारतूस सहित चारिटा मोबाइल फोन आ २२ हजार टाका नकद बरामद भेल अछि।
विदित हो जे भौगोलिक स्थितिक कारण कोसी नदी व अन्य नदीक जाल जेकाँ बनल एहि क्षेत्र केँ दियारा क्षेत्र कहल जाइत अछि। एहेन क्षेत्र मे आपराधिक गतिविधि बेसी होइत अछि। आम जनमानस सँ कटल रहबाक कारणे आपराधिक गतिविधि मे संलिप्त लोक केर छुपिकय अपराध करबाक कारणे ई क्षेत्र बदनाम मानल जाइत अछि। एहि पूरा दियारा छेत्र मे अपराधी सबहक तुती बजैत अछि। एहिठाम आइ सँ लगभग १० वर्ष पूर्व अपराधी जाहिद कमान्डो डीअसपी सत्यपाल सिंह केर हत्या मुठभेड़ मे कय देने छल । चारु अपराधी सँ पुछताछ जारी अछि । पकड़ायल अपराधी सँ आरो विशेष जानकारी भेटबाक आशंका पूलिस प्रशासन द्वारा व्यक्त कैल गेल अछि।
बिहार मे आगामी किछु महीनाक बाद चुनाव होयत। विभिन्न राजनीतिक दल सँ आबद्ध लोक सब मतदाता केँ डरेबाक-धमकेबाक काज सेहो करैत अछि। इलाका मे डकैती, हत्या आ लूटपाटक विभिन्न घटना अक्सरहाँ घटिते रहैत अछि। एहेन स्थिति मे एहि बरामदगी सँ पूलिस प्रशासन थोड़-बहुत राहतक साँस तऽ जरुर लऽ सकल अछि।


text:
फल मे आम आ मधुर मे रसगुल्लाक कोनो जोड़ नै. एहना मे विगत किछु साल सं रसगुल्ला पर मारि फंसल छल ओडिशा आ पश्चिम बंगालक मध्य। रसगुल्ला पर ओडिशा अपन अधिकार जता रहल छल. ओडिशा केर कहब छल जे रसगुल्लाक मूल भूमि ओडिशा अछि.
एहि बात कें ल' ओडिशा आ पश्चिम बंगालक मध्य जून 2015 सं कानूनी लड़ाई शुरू भ' गेल. मुदा एहि मे पश्चिम बंगाल कें डिग्री भेटि गेल अछि. ई निश्चित भ' गेल अछि जे रसगुल्ला मूल रूप सं बंगालक मधुर अछि.
Sweet news for us all. We are very happy and proud that #Bengal has been granted GI ( Geographical Indication) status for Rosogolla— Mamata Banerjee (@MamataOfficial) November 14, 2017
पश्चिम बंगालक मुख्यमंत्री ममता बनर्जी कहलनि अछि जे राज्य कें रसगुल्ला लेल भौगोलिक संकेत वा जीआई केर दर्जा देल गेल अछि. ओ ट्वीट केलनि जे ई बड़का खुशखबरी अछि.
विश्व व्यापार संगठनक तहति जीआई एक एहन संकेत अछि जे कोनो उत्पाद कें कोनो एक विशेष स्थान सं उद्भवक विषय मे बतबैत अछि. कलकत्ता केसीदास मधुर दोकान मे भीड़ बढ़ल देखना जा रहल अछि.
Tags: News एन्ने-ओन्ने हालचाल


text: पटना। प्रदेश क सत्ताधारी जमात विधानसभा चुनाव क तैयारी मे जुटि गेल अछि। मुख्यमंत्री नीतीश कुमार कहला जे जून महीना मे रिपोर्ट कार्ड पेश कैल जाएत। इ मई महीना तक क कार्यकलाप पर आधारित होएत। मुदा ओ साफ केलथि जे चुनाव समय पर होएत। परिसीमन क असर नहि रहत। विधानसभा स्थित अपन कक्ष मे पत्रकार संग गपशप मे मुख्यमंत्री इ विचार रखलथि। एकटा सवाल क जवाब मे ओ स्पष्ट केलथि जे आब मंत्रिमंडल विस्तार क बहुत मतलब नहि अछि। चुनाव आबि गेल अछि आ एतबा कम दिन मे के कोन काज करि सकत। नीतीश कुमार स जखन इ पूछल गेल कि ओ कोन ठाम स चुनाव लड़ताह, त ओ कनि काल चुप भ गेलाह, फेर कहलाह, पिछला चारि साल मे पूरा बिहार हमर कर्मभूमि छल, फेर कोनो एकटा भू-भागक हम कोनो प्रतिनिधित्व करि। ओना हम इ नहि सोचने रही जे अहां सब इ सवाल पूछब। एखन त मात्र इ कहि सकैत छी जे संपूर्ण बिहार हमर चुनाव क्षेत्र अछि।Ó पार्टी आ गठबंधन क सवाल परन् ओ कहला जे भाजपा क संग सीट बंटवारा मे कोना दिक्कत नहि हेबाक चाही। हमसब मिल-बैसकए तय करि लेब। एहि तरह क विवाद क कोनो गुंजाइश नहि अछि। नीतीश कहला जे एहि बेर समय स पहिने गर्मी आबि गेल अछि। ठंड सेहो खूब भेल। अनुमान अछि जे वर्षा सेहो खूब होएत। एहन मे पिछला अनुभव क आधार पर हम पूरा तैयारी मे छी। एहि बेर आकस्मिकता निधि 1500 करोड़ टका राखल गेल अछि, ताकि जरूरत पड़ला पर कोनो परेशानी नहि हुए।


text:
गीताक तेसर बेरुक स्वाध्याय
(निरंतरता मे… अध्याय १ मे संजय, धृतराष्ट्र बीच संपन्न वार्ता मे पहिने दुर्योधनक अन्तर्मनक भय आ द्रोणकेँ पितामह भीष्मकेर रक्षामे लागब कहनाय, भीष्म द्वारा दुर्योधन व कौरवी सेनाक मनोबल बढेबाक लेल शंखघोष, पुनः अर्जुन केँ विषादियोग आर गाण्डीव राखि स्वजन सँ युद्ध नहि करबाक घोषणा… तेकर बाद….)
संजय कहैत छथिन जे तेकर बाद अर्जुन दया आवेश सँ अश्रुपूर्ण (नम) आँखि मे देखैत मधुसूदन कहैत छथिनः
श्रीभगवानुवाच।
कुतस्त्वा कश्मलमिदं विषमे समुपस्थितम्॥
अनार्यजुष्टमस्वर्ग्यमकीर्तिकरमर्जुन॥२॥
“एहेन संकटक घड़ी मे अनार्य समान (धर्मनिष्ठ लेल नहि करय योग्य बात करब), अकीर्तिकारी (अपयश लेबा समान कार्य करब) तथा अस्वर्ग्य (स्वर्ग नहि प्राप्ति करय समान मार्ग चुनब) समान निराशा अहाँ पर आयल अछि कि?”
गौर करू – भगवान् अपन भक्तक सब बात सुनलाक बाद निष्कर्षतः किछु विशेषण सहित ‘निराशा’ सँ पीडित निराकरण दैत आरंभ केलनि अछि। अनार्य – जे आर्यधर्म सँ इतर अन्याय केर आगाँ झूकब सँ तूलना कैल गेल बुझा रहल अछि। अकीर्तिकारी – मनुष्य जीवन मे यश ओ प्रतिष्ठा एकटा पूर्ण मानव रूप मे हासिल करब जरुरी मानि अर्जुन समान महारथी लेल विशेषतः प्रयुक्त बुझा रहल अछि। आखिर ओ एतेक रास अन्याय भुगतलाक बाद आइ अन्तिम युद्ध केर घड़ी एहेन बात कय रहला अछि जे युद्धक मैदान सँ भागय समान होयत। निश्चित रूप सँ ई अकीर्तिकारी होयत। आर, ईश्वर केर लोक प्राप्ति यानि स्वर्ग प्राप्ति सेहो मनुष्यक एक महत्वपूर्ण टा नहि वरन् अनिवार्य अभीष्ट केर रूप मे एहिठाम स्थापित कैल गेल बुझा रहल अछि। अर्जुन जाहि मार्ग केर चयन कय रहला अछि ओ परिस्थिति अनुकूल नहि, मर्यादा अनुरूप नहि… अतः स्वर्गक अभीष्ट लेल एकदम्मे नहि होयबाक कारण भगवान् कहला जे ई ‘अस्वर्ग्य’ अछि। आगूः
क्लैब्यं मास्म गमः पार्थ नैतत्त्वय्युपपद्यते।
क्षुद्रं हृदयदौर्बल्यं त्यक्त्वोत्तिष्ठ परन्तप॥३॥
“हे पार्थ! एहेन घड़ी नपुंसकता (नामर्दगीः क्लैब्यं) केर प्राप्ति अहाँ मे उचित नहि अछि! हे परन्तप (अपन दुश्मनक संहारक)! हृदयक तुच्छ दुर्बलता केर त्याग कय युद्ध लेल तैयार भऽ जाउ।”
अर्जुन कहैत छथिन, “मुदा हम भीष्म आर द्रोण जे हमरा लेल पूज्य छथि तिनका सँ तीर सँ कोना एहि युद्ध मे लड़ी हे मधुसूदन? जीवन मे भीख माँगि खाएब से बरु अपन गुरु समान पूज्य व्यक्तिकेँ मारय सँ नीक होयत। तैयो जँ हम हुनका सबकेँ मारैत छी तऽ अहु लोक मे हमर संपदा व भोग हुनकर खून सँ कलंकित होयत।”
अर्थात् अर्जुन स्वर्गक प्राप्तिक लक्ष्य तऽ दूर बरु अहु लोक मे नरक समान भोग केर चर्चा करैत गुरु समान ओहदेदार – पूज्य व्यक्ति पर तीर उठेबा सँ अपना केँ असमर्थ मानि रहला अछि। आगू कहैत छथिः
“हमरा समझ मे नहि आबि रहल अछि जे युद्ध करब वा नहि करब कोन बेसी उचित (नीक) होयत, आर नहिये ई जनैत छी जे हम सब जीतब वा ओ सब जीतता। आर जेकरा मारिकय हम अपनो जीवन ब्यर्थ बुझैत छी से धृतराष्ट्र-पुत्र सब एतय सोझाँ लड़बाक लेल ठाढ अछि।”
एक तऽ द्वंद्वक फंद मे फँसल अर्जुन दोसर धर्म-अधर्म पर स्वनियंत्रण स्थापित करबा सँ असमर्थ, तखन नीक वा बेजा, उचित-अनुचित केर निर्णय कोना कय सकता। ओ कहैत छथिः
“ताहि हेतु हे प्रभुजी! हम कायरतारूप स्वभाव सँ आहत आर धर्मक विषय मे मूढ चेतना (मोहित अवस्था प्राप्ति)क कारण अहाँक शरण मे अपना केँ समर्पित करैत हमरा लेल कि श्रेयस्कर होयत से मार्गदर्शन करबाक लेल अनुरोध करैत छी। हम अहाँक शिष्य छी, शरणागत केँ सही बाट देखाउ।”
कायरतारूप स्वभाव – द्वंद्वक पहर अक्सरहाँ मनुष्य एकर शिकार होएत अछि। तहिना धर्मक चेत मे मूढता – यानि कर्तब्यक निर्धारण आ ताहि अनुसारे कर्म ओ आचरण करब सेहो ओहेन समय मे ठीक सँ नहि भऽ पबैत छैक। अर्जुन सटीक निर्णय करैत अपनाकेँ शरणागतवत्सल कृष्ण समान विज्ञ (स्वयं भगवान्) केर शिष्य घोषणा करैत मार्गदर्शन लेल निवेदन कएलनि अछि। मनुष्य केँ सदिखन द्वंद्वक समय सक्षम गुरुक शरण रहि मार्गदर्शन अनुरूप आगू बढबाक नीक उपदेश भेटैत अछि एतय। पुनः अर्जुन कहैत छथिः
“एहि ठाम निष्कण्टक (बेरोकटोक अखण्ड) आर धन-धान्यसंपन्न राज्यक संग देवतो पर स्वामित्व स्थापित कय लेला सँ हमर ई ज्ञानकेँ सुखाबयवला शोक केर अन्त हम नहि देखि पाबि रहल छी।”
ई अन्तिम बात पुनः अपन उद्वेलित मनोदशा केँ कहैत अर्जुन श्रीकृष्णक शरण मे समर्पित होएत छथि। संजय कहैत छथि जे एतेक बजैत अर्जुन (गुडाकेश) – दुष्टक दलन करयवला योद्धा गोविन्द सँ निर्णीत स्वर मे कहैत छथि जे ‘हम नहि लड़ब’ आर शान्त भऽ के बैसि जाएत छथि। तखन भगवान् कृष्ण दुनू सेनाक मध्यभाग मे अर्जुनकेँ एना विषादियोग सँ युक्त (शोकातुर) देखि कहय लगैत छथिन…..
क्रमशः….
हरिः हरः!!


text:
–आभा झा
भाई-बहिनक अटूट स्नेहक पाबनि!
पारंपरिक लोक गीत सँ जुड़ल सामा-चकेवा मिथिला संस्कृतिक खासियत अछि, जे सब समुदायक बीच व्याप्त जड़ि बाधाकेँ तोड़ैत अछि।आठ दिन तक ई उत्सव मनाओल जाइत अछि और नवम दिन बहिन अपन भाईकेँ नब फसल चूड़ा एवं दही खुआ कऽ सामा-चकेवाक मूर्ति केँ पोखरिमे विसर्जित करैत छथि।एहि पाबनिकेँ मिथिलामे बड़ धूमधाम सँ मनाओल जाइत अछि।एहि पाबनिकेँ बहिन अपन भाईक दीर्घायु होइकेँ कामनाक लेल करैत छथि।एहि पाबनिमे बहिन-भाईक बीच प्रेम और स्नेहक संबंध मजबूत होइत अछि।
मिथिलांचल अपन लोक संस्कृति,पाबनि तिहार व पुनीत परंपराक लेल प्रसिद्ध अछि। भाई -बहिनक असीम स्नेहक प्रतीक लोक आस्थाक पाबनि सामा-चकेवा अछि। मिथिलाक प्रसिद्ध संस्कृति व कलाक एक अंग अछि सामा-चकेवा। आस्थाक महापर्व छठि समाप्त होइ के संग ही भाई-बहिनक अटूट स्नेह व प्रेमक प्रतीक सामा-चकेवा पाबनिक शुरूआत भऽ जाइत छैक। ग्रामीण क्षेत्रक चप्पा-चप्पा सामा-चकेवाक गीत सं अनुगूंजित अछि। एहि पाबैनक चर्चा पुराण में सेहो अछि। एहि उत्सव के दौरान बहिन सब सामा-चकेवा,चुगला,सतभईयां,टिहुली,कचबचिया
बाटो-बहिनो,पौउती,कछुआ,सवारी,वृंदावन पुतरी सहित अन्य मूर्तिक बांस सं बनल चंगेरा में सजा कऽ पारंपरिक लोकगीतक जरिये भाई के लेल मंगलकामना
करैत छथि। सामा के देवोत्थान दिन पिठार सं ढोरि कऽ सिंदूर छीटल जाइत छैक। ओकर बाद सं राति में आंगन में राखि शीत चलाओल जाइत छैक। संध्या में “सामा खेले चलली भैया संग सहेली,साम चके अबिह हे जोतला खेत में बैसिह हे,भैया जीबू हो युग युग जीबू हो तथा चुगला करे चुगली बिलैया करे मियांऊं “एहि गीतक संग सब चुगला दहन करैत छथि। भाईकेँ भावुक करय वाला गीतक पंक्ति बहिन गबैत छथि – अपना ल लिखिया भईया अन-धन लक्ष्मी हो, हमरा ल लिखिया भईया सामा और चकेवा हो।
मिथिला तथा कोसीक क्षेत्र में भातृ द्वितीया,रक्षाबंधन के जेकां भाई-बहिनक प्रेमक प्रतीक लोक पर्व सामा-चकेवा में गीत रोज होइत अछि मुदा देवोत्थान एकादशीक राति में प्रत्येक आंगन में नियमित रूप सं स्त्रीगण सब समदाउन,ब्राह्मण,गोसाउनिक गीत गाबि कऽ बनाओल गेल मूर्ति के शीत चटबैथ छथि। फेर कार्तिक पूर्णिमाक राति माटी के बनल पेटार में संदेश स्वरूप दही चूड़ा भरि सब बहिन सामा-चकेवा के अपन-अपन भाईक ठेहुन सं फोड़वा कऽ श्रद्धापूर्वक खोंइछा में लैत छथि। बेटीक द्विरागमन जेकां समदाउन गबैत विसर्जनक लेल समूह में घर सं निकलैत छथि और नदी,पोखरिक कात या खेत में चुगलाक मुँह में आगि लगा दैत छथि। मइट तथा खर सं बनल बृंदावन में आगि लगा कऽ मिझाबैत छैथ और सामा-चकेवा सहित अन्य मूर्तिक पुनः अगिला साल आबै के कामना करैत विसर्जन कैल जाइत छैक।
सामा-चकेवाक संबंध में एक कथा अछि -भगवान श्रीकृष्णक पुत्री श्यामा (सामा)और पुत्र शाम्भक बीच स्नेह आधारित ई पाबनि आइयो मिथिलांचल में पूरा उत्साहक संग मनाओल जाइत छैक। श्यामा ॠषि चारुदत्त सं ब्याहल गेल छलीह। श्यामा के घूमै में मोन लगैत छलनि। श्यामा राति में अपन दासी डिहुलीक संग वृंदावन में ॠषि मुनीक सेवा करय लेल हुनकर आश्रम में जाइत छलीह। अहि बातक जानकारी डिहुलीक द्वारा भगवान श्रीकृष्णक दुष्ट स्वभावक मंत्री चुड़क के लागि गेलनि। ओ राजा के श्यामाक खिलाफ कान भरनाई शुरू कऽ देलाह। क्रोधित भऽ भगवान श्रीकृष्ण श्यामा के वन में विचरण करय वाली पक्षी बनि जाय के शाप दऽ देलखिन। श्यामा के चिड़ई के रूप में देखि कऽ हुनकर पति चारुदत्त भगवान महादेवक पूजा अर्चना करि हुनका प्रसन्न कऽ स्वयं सेहो पक्षीक रूप प्राप्त करि लेलाह। श्यामाक भाई शाम्भ अपन बहिन-बहनोईक ई दशा सं मर्माहत भेला। बहिन-
बहनोईक उद्धारक लेल ओ अपने पिता श्रीकृष्णक आराधना शुरू केलाह। हुनकर आराधना सं प्रसन्न भऽ श्रीकृष्ण वरदान मांगै लेल कहलखिन। तखन पुत्र शाम्भ अपन बहिन-बहनोई के मानव रूप में वापस आनै के वरदान मंगलखिन। ओ श्यामाक शाप मुक्तिक उपाय बतबैत कहलखिन कि श्यामा रूपी सामा एवं चारुदत्त रूपी चकेवाक मूर्ति बना कऽ हुनकर गीत गाबै जाउ और चुड़कक मूर्ति बना कऽ हुनकर कारगुजरी के उजागर कैल जाय,तऽ दुनू पुनः अपन पुरान स्वरूप के प्राप्त कऽ सकता।
जनश्रुतिक अनुसार सामा-चकेवा पक्षीक जोड़ी मिथिला में प्रवास करै लेल पहुँच गेल छलीह। भाई शाम्भ सेहो हुनका तकैत मिथिला पहुँचलाह और ओतऽ के स्त्रीगण सब सं अपन बहिन-बहनोई के शाप सं मुक्त करै के लेल सामा-चकेवा के खेल खेलाइ के आग्रह केलखिन। हुनके आग्रह के मिथिलाक महिला सब मानलेन और अहि प्रकार शाम्भ अपन बहिन-बहनोईक उद्धार कयलाह। सामा ओहि दिन सं अपन भाईक दीर्घायुक कामना लऽ कऽ बहिन सबके पूजा करै के आशीर्वाद देलखिन।
परंपरा जीवित रहत,तखने ‘प्रेम ‘अमर रहत।
आभा झा
गाजियाबाद


text:
वैद्य ओ पी महतो, दरभंगा। मैथिली जिन्दाबाद, २२ मार्च, २०१५।
बिठौली गामक बाबा महेश्वरनाथ मंदिर पर दहेज मुक्त मिथिला द्वारा आयोजित जन सम्पर्क कार्यक्रमक एक टा बैसार कयल गेल जाहि में सर्व श्री श्याम झा,संजय कुमार मंडल,रमेश मिश्र,वंशी बट मिश्र,रामदयाल राय,दिनेश राय,रामाकान्त राय,दिगम्बर मिश्र,हरे गोविन्द राय,पुरुषोत्तम राय,दिवाकर राय,वैद्य ओ पी महतो,संजय मिश्रा,रामशंकर झा,रामदयाल राय आ बहुत रास ग्रामिण लोकनि भाग लेलाह । दहेज सार्वजनिक समस्या छैक एकर तत्काल निदान हेबाक चाही ताहि हेतु सब सहमति देलैन्ह । अगिला बैसार में सब अपन विवाह योग्य पूत्र-पूत्रीक बायोडाटा उपलब्ध करेबाक संग-संग दहेज मुक्त विवाहक संकल्प भोला बाबा के साक्षि राखि लेलैन्ह।
वैद्य ओ पी महतो, दरभंगा। मैथिली जिन्दाबाद, २२ मार्च, २०१५।


text:
मैथिली कथाः शीर्षक – कर्मयोगी
राति के दस बाजि गेल रहनि किशुनजी के गाम पहुँचवा में । दुपहरिया के करीब दूइए बजे ट्रेन सँ पटना पहुंच गेल रहथि किशुन । आ तकरा बाद तीन-तीन टा बस बदलैत – बदलैत अप्पन गाम पहुंचल रहथि । मोन खिन्न भ’ गेल रहनि – क़तबो विकास भ’ जाए ..पटना- दरभंगा केरि नीक सड़क बनि जाए, अप्पन गाम…ओहिना-के-ओहिना !
माए त’ कानए लागल रहथिन्ह अप्पन बौअन के देखि कए.. दहो-बहो नोर .. । आइ एक बरखक बाद किशुन के देखने रहथिन्ह हुनक माए ।पप्पा के आवाज सुनि, सोनू निन्न सँ जागि गेल रहए आ दौड़ि कए पप्पा के पैर कें बाँधि लेलक अपन दुनू हाथ सँ …पप्पा के कोरा पर चढ़ैक लेल…। सोनू – पाँच वर्षक बालक .. किशुनजी केँ हृदयक टुकड़ा ।
दलान पर जाक’ बाबूजी केँ गोर लागि लेने रहथि किशुन । बाबूजी इशारा सँ चौकी पर बैसए कहलथिन्ह, मुदा किशुन ठाढ़े रहलाह । बेचैन होमए लागल रहथि किशुन -कनिञा केँ देखैक लेल। कनिञा अखन धरि सोझां नहिं आयल रहथिन्ह । माए बुझि गेल रहथिन्ह – ‘ बौआ ! जाउ.. मुँह – हाथ धो लिअ’ .. खेनाय परसि दैत छी .. थाकल हैब .. जल्दीए खा क’ सुति रहु .. . ।
सोनू पप्पाक कोरा छोड़ैक लेल तैयार नहिं रहए। खेनाय काल में सेहो कोरा पर बैसले रहल । दादी कतबो कहथिन्ह कि, ‘ बौआ! आइ पप्पा थाकल छथि, आइ दाय लग सुति रहू ।’ … मुदा सोनू पप्पा केँ छोड़ैक लेल तैयार नहिं । आधा घंटा धरि पप्पाक पालथी में ओंघायल रहल, आ फेर सुति रहल । दादी ल’ गेलथिन्ह अपना लग .. अपन कोठरी में ।
किशुन अप्पन कनिञा केरि बाट तकैत रहलाह बहुत देर धरि। भनसाघर सँ टन-टुन्न, खट – ख़ुट्ट के आवाज अबैत रहलैक .. मुदा सुधा..। सुधा अखन धरि प्रकट नहिं भेल छलीह अप्पन पतिक सोझां । किशुन आब अधीर होमए लागल छलाह.. तामसो होमए लगलनि – ई की बात भेलैक ?.. एक सालक बाद आयल छी आ सुधा अखन धरि … । एक घंटाक अंतराल व इंतज़ार के बाद प्रवेश कएने छलीह सुधा अप्पन कोठरी में ।
किशुन ब्रीफ़केस खोलि सबटा सनेस देलनि अपन कनिञा के .. सबहक लेल सनेश.. बाबूजी, माए , बौआ.. सबहक लेल .. । किशुन अप्पन कनिञा के आइए राति में सबटा बात… एक बरिसक जमा कएल बात, उत्साह सँ सुनबैत रहथि – ‘सेठ हुनका बहुत मानै छन्हि .. आब हुनका सुपरवाईजर बना देने छन्हि .. कोनो आदमी केरि प्रवेश नहिं छैक सेठक घर में, मुदा सेठानी हुनका घर में आब’ दैत छन्हि .. कहैत छन्हि जे, ‘ आप ब्राह्मण हैं ..आप लकी हैं हमारे लिए … ‘।
किशुन – अप्पन माए-बाबूक लेल ‘बौअन’, अपन सात सालक सोनू बेटाक लेल ‘पप्पा’ आ सुधाक लेल ‘देवता समान पति ‘। आ, सुधा तीस सालक गृहिणी- गाम में रहि क’ पत्नी धर्म के निर्वाह करैत अपन सास – ससुर के सेवा में तत्परि !
किशुन आठ साल पहिने गाम सँ निकलि गेल रहथि नौकरी करैक लेल भावनगर – गुजरातक एक सुन्दर शहर । गामक रविन्द्र कका किशुन के समझौने रहथिन्ह जे ‘नौकरी आ पैसा त’ गुजरात में छैक .. चल’ हमरा साथ .. भावनगर .. ओतए अपन सेठ के कहि क’ धरा देब’ नौकरी ..’ । पहिने रविन्द्र काका के बात पर ध्यान नहिं देथि किशुन । मुदा ओहि बेर फेर सँ बाबूजीक सोझाँ रविन्द्र कका बुझौने रहथिन्ह कि, ‘विवाह कएना तीन साल भ’ गेल’ ..बच्चा सेहो भ’ गेल छह आ बाबूजी के सेहो आब खेत पथारी नहिं देखल होइत छनि .. गाम बैसब’ त’ काज कोना चलत’.. ।’
भावनगर जाय लेल तैयार भ’ गेल रहथि किशुन । मुदा अप्पन कनिञा के नहिं छोड़य चाहैत रहथि गाम पर । मुदा सुधा संग जाए लेल तैयार किन्नहु नहिं भेलीह .. हुनक उत्तर एकहिं टा – ‘ ई उचित नहिं होयत .. माँ बाबूजी बूढ़ छथि.. हिनका दुनू के छोड़ि कए अहां संग चलि जाएब से सर्वथा अनुचित …लोग की कहत ..।‘ किशुन अनुत्तरित – गर्व भेल रहनि अप्पन कनियां पर ।
उहए सुधा के आई एक वरखक बाद देखि रहल छलाह किशुन । बहुत देर धरि बजिते रहलाह .. भावनगरक क़िस्सा …सेठ, सेठानी, ओकर फ़ैक्टरी – बंगला- कार- कुत्ताक क़िस्सा… गुजराती लोकक क़िस्सा .. गुजराती खान-पान, मेला-ठेला, पहनावा व संस्कृतिक क़िस्सा .. नवका दोस्त-महिमक क़िस्सा । ..
आ, सुधा .. सुधाक जवाब बस ‘हाँ- हूँ ‘ में रहनि.. । अचानक सुधाक हाथ स्पर्श… किशुनजी बाजि उठलाह – ‘ सुधा! अहांकें बुखार अछि की? हमरा बुझाइए..’ । ‘ नहिं , चुलहीक आगि सँ हाथ गरम .. ‘- सुधा अनायास बाजल छलीह । मुदा किशुनजी केँ आभास भ’ रहल छलनि जे बग़ल में केयो बीमार शरीर … ।
भोरे छ: बजे निन्न सँ जागि गेल रहथि किशुन बाबूजी कें पूजा आ मंत्रोच्चारण सुनि । कोठरी सँ बहरेलाह त’ जोर- जोर सँ खांसी करैक आवाज आबए लगलनि। माए हुनका देखतहि कहलथिन्ह- ‘ बौअन! ल’ जाहुन बौआसिन केँ अपना संग भावनगर .. नहिं त’ एतए जान चलि जेतनि.. अहिना दिन-दिन भरि खाँसी करै छथुन्ह.. ।’
काल्हि राति कनिञा के चेहरा देखने रहथिन्ह बैटरी वला लालटेनक मद्धिम प्रकाश में । अखन देखलनि त’ अवाक – जीर्ण शरीर .. पिअर-छाँह चेहरा.. कारी-स्याह मांसक वृतक बीच धँसल आँखि .. आ बेदम खाँसी .. । किशुन किछु पुछथि , ताहि सँ पहिने माए कहए लगलथिन्ह- ‘ अहिना खाँसी होइत रहै छन्हि .. हरेक दस दिन पर बुखार होई छन्हि.. ‘अशोक वैद्य’ सँ देखौने रहिएनि , कोनो टेबलेट लिखि देने रहथिन्ह .. मुदा बुखार ओहिना हरेक दस दिन पर .. कहै छियनि जे बौअन लग चलि जाऊ .. कहियौन जे ल’ जेताह, मुदा नहिं .. किन्नहु नहिं.. कहलियनि जे अप्पन भाई के कहियौन जे दडिभंगा ल’ जाक’ बडका डॉक्टर के देखा देता.. सेहो नहिं .. । बौअन ! न हमरा समाँग अछि न पैसा .. हमर बात ई नहिं मानैत छथि .. हमरा अजश लगौतीह…’ ।
सुधा बीचहिं में बाजल रहथि- ‘ जुनि कहथुन माँ .. हमरा किछु नहिं होइए.. हम ठीक छी । अप्पन दुख किएक नहिं कहै छथिन्ह अप्पन बेटा केँ ..’ ।
सुधा पतिदेव दिशि ताकि बाजए लगलीह- ‘ माँ के घुटना में बहुत दर्द रहैत छन्हि .. उठलो-बैसल नहिं होई छन्हि .. राति- राति भरि पीड़ा सँ कराहैत रहै छथि .. अशोक वैद्य कोन दवाई दैत छन्हि, पता नहिं .. आ बाबूजी .. हुनका आँखि सँ किछु सुझाइते नहिं छन्हि .. राति में त’ एकदमे नहिं .. राति में असगरे बाहर जाईं छथि.. डर होइए जे खसताह – पड़ताह …।’
किशुन चुपचाप सुनिते रहलाह । धम्म सँ बैस रहलाह ओसाराक चबूतरा पर । कनेक काल धरि मौन रहलाह आ तकरा बात तेज़ी सँ निकलि गेलाह घर सँ । अशोक वैद्य के घर दिशि ।
अशोक वैद्य सबटा फरिछा क’ कहलथिन्ह – ‘ देखू बौआ ! हम अंग्रेज़ी डॉक्टर त’ छी नहिं .. मुदा अनुभव के आधार पर कहैत छी जे अहां कनिञा केँ कोनो नीक डॉक्टर सँ इलाज कराऊ .. हुनक लक्षण कोनो गंभीर बीमारी के इंगित करैत अछि .. जहाँ तक अहाँक माताराम के सवाल अछि , हमर अनुभव कहैए जे आब हुनक घुटना में कोनो शक्ति नहिं छन्हि .. घुटना में ऑपरेशन कराब’ पड़तैन्ह… घुटना बदलाबक अलावा कोनो दोसर उपाय नहिं.. । आ, पिताजी .. हुनका लेल कोनो चिन्ता नहिं .. मोतियाबिंद छन्हि .. ऑपरेशन सँ ठीक भ’ जेताह ।’
किशुनजी धाराप्रवाह बजैत अशोक वैद्य कें देखि मोने-मोन बजलाह – ‘ ई त’ अपना के डॉक्टर बुझैत अछि !’
अशोक वैद्य भाव पढि लेने रहथिन्ह। किशुनजी केँ कहलथिन्ह- ‘ बौआ! हम डॉक्टर नहिं छी । बाप वैद्य रहथि त’ हमहुं देशी विद्या कनेक सिखने रही .. बाद में गामक लोक हमरो डॉक्टर बना देलक .. आब ज़माना अंग्रेज़ी दवाई केरि छैक, ताहि लेल अनुभव सँ अंग्रेज़ी दवाई सेहो लिखै छियैक .. बोतल-पानि सेहो चढ़ा दै छियैक मरीज़ केँ.. ।… अहां हमर बात मानी त’ ठीक .. बाक़ी अहांक मर्ज़ी । हाँ ! अहांक पिता कें मोतियाबिंद के ऑपरेशन हम करवा देने रहितिअनि नि: शुल्क कैंप में .. मुदा , लागल जे जकर बेटा शहर में कमाइत छैक, तकर पिताक ऑपरेशन नि: शुल्क कैंप में .. गामक लोक की कहतैक…’ ।
किशुन दोसरे दिन भोरे सुधा केँ ल’ गेलथिन्ह दरभंगा डॉक्टर सँ देखबैक लेल । अप्पन संगी विनीत सँ डाक्टर के बारे में पता लगा लेने रहथि । डॉक्टर के क्लीनिक में सबटा सुविधा रहैक , ताहि लेल भोर सँ साँझ जाँच-पर- जाँच होइत रहलै । ओहि जीर्ण शरीर सँ बहुत रास खुन निकालल गेलै.. पेशाब जाँच .. पैखाना जाँच .. एक्सरे , सोनोग्राफ़ी .. किदन.. कहांदन .. । आ, साँझ में निर्देश देल गेलनि जे, ’कल ख़ाली पेट आना है एंडोस्कोपी के लिए ‘।
चारि दिन सँ भोरे निकलि जाइत छथि किशुनजी आ सुधा । रोज हुनका कहल जाइत छन्हि, अस्पतालक काउंटर पर रूपया जमा करैक लेल । तरह-तरह के जाँच होइत छन्हि । भोर सँ साँझ अस्पताल में बैसौने रहैत छन्हि । हिनक जमा कराओल पैसा पर स्पेशलिस्ट डॉक्टर बजाएल जाइत अछि आ सबसँ राय-मशवरा – आ तकरा बाद विश्लेषण कएल जा रहल अछि।
सेठ सँ निहोरा क’ कए मात्र पन्द्रह दिनक छुट्टी पर आयल छथि किशुन । सुधाक इलाजक तमाशा देखि किशुन केँ लगलनि जे माए आ बाबूजी के सेहो साथ ल’ लिएनि…मौक़ा देखि, माए के हड्डीवला डॉक्टर आ बाबूजी केँ आँखि वला डॉक्टर सँ सेहो देखा देबनि ।
बाबूजी केँ डॉक्टर तुरंत ऑपरेशन लेल कहि देलकनि । किशुनजी दडभंगा में एकटा कमरा किराया पर ल’ क’ बाबूजी के मोतियाबिंदक ऑपरेशन करौलनि । ऑपरेशनक दोसरे दिन बाबूजी के डिस्चार्ज क’ देल गेल रहनि – आँखि पर करिया चश्माक संग ।
किशुनजी अही बीच सुधा के क्लिनिक में डॉक्टरक भरोसा पर छोड़ि.. आ बाबूजी कें किराया वला कोठरी में राखि , माए के ऑर्थोपेडिशियन( हड्डी रोग विशेषज्ञ ) सँ देखा देलथिन्ह। अशोक वैद्य ठीके कहने रहथिन्ह। ऑपरेशनक सिवाय कोनो रास्ता नहिं । आ सेहो बिनु बिलंब कएने । माए त’ तैयार नहिं छलीह, मुदा सुधा के जोर पर माए के घुटनाक ऑपरेशन सेहो संपन्न भेल ।
दस दिन बीति गेल रहए । बाबूजीक आँखि में रोशनी पर्याप्त आबि चुकल रहनि । माए के स्टीच सेहो कटि गेल छन्हि आ फिजियोथ्रापी वाला डॉक्टर दू-तीन टा घुटना संबंधी व्यायाम सीखा देने छन्हि । सुधा के अखन धरि जाँच आ विश्लेषण चलिए रहल छन्हि । डॉक्टर सभ अखन धरि अहि निष्कर्ष पर नहिं पहुंचल अछि कि हुनक केस पल्मोनोलॉजी केरि छैक कि गैस्ट्रोएंटरोलॉजी ..यूरोलॉजी ..गायनोकोलॉजी… ।
किशुनजी गाम वापस आबि गेल रहथि । कनियांक प्रति अखनो अपराध बोध…. हुनका दिश तकबाक हिम्मत नहिं होइत छन्हि । दयाभावक सिवाय कोनोटा भाव उत्पन्न नहिं होइत छन्हि । कुलदेवता कहुना रक्षा… ।
काल्हि के ट्रेन-टिकट छन्हि किशुनजी केँ, वापस जयवाक- पटना सँ । हाथ में मात्र एक हज़ार टका बांचल छन्हि । अस्सी हज़ार अनने रहथि गाम पर । मोन रहनि जे पछवरिया धर के मरम्मत करा देबैक .. दस हज़ार टका तेल-सिन्दुर लेल सुधा केँ हाथ में देबनि , आ पाँच-पाँच हज़ार माँ -बाबूजी केँ… । की-की सोचि क’ आयल रहथि गाम – पत्नी – बच्चा संग रहब.. हँसब .. माए-बाबूजी सँ खूब रास गप्प करब .. घूमब.. जायेब कुशेश्वरस्थान .. । आ एत’ अस्पतालक चक्करि काटि…। हे बाबा बैद्यनाथ !
बीस हज़ार टका तनख़्वाह भेटैत छन्हि । जखन अवसर भेटैत छन्हि, ओवरटाइम करै छथि आ किशुनजी महिना में करीब तीस हज़ार टका कमा लैत छथि । ओहि में सँ पाँच हज़ार टका नियमित रूप सँ गाम पठवै छथि ।…एक वरिस पेट काटि क’ अस्सी हज़ार रूपया गाम अनने रहथि , आ एत’ सबटा रूपैया…! पछवरिया घरक ओसारा पर बैसल सुधाक दिश ताकि रहल छलाह किशुन । एकटक । ओ निर्णय ल’ लेने छलाह जे ओ काल्हि नहिं जेताह .. शायद कहियो नहिं।
सुधा कें वापस भावनगर नहिं जएवाक निर्णय सँ आश्चर्य भेलनि .. तामस सेहो । बजलीह – ‘ अहि तरहक निर्णय किएक ? ‘
कारण आ दलील सेहो सुधा के बुझल छलनि। पतिदेव के बुझवैत कहलथिन्ह- ‘अहांक निर्णय उचित नहिं अछि ..पैसाक काज पैसे करैत छैक .. अत’ गाम में आब ज़रूरत पड़ला पर केयो ककरो पाँच-टा रूपया सँ मदति नहिं करै छैक । आइ अहाँक कमाएल पैसा छल , जाहि सँ बाबूजी आंखि में रोशनी छन्हि .. आ माँ चलि रहल छथि बिनु पीड़ा के ..।
‘और अहाँ? ‘
‘। हम ठीक भ’ जाएब । चिन्ता जुनि करू । अहां ओतए कर्मयोगी बनि कष्ट काटि रहल छी .. हमरो कष्ट काटि क’ में पत्नी-धर्मक पालन आ निर्वाह करए दिअ’ .. ‘ । स्वर में दृढता ..आँखि में नोर .. । सुधा आगू किछु नहिं बजलीह ।
भोरे-भोर किशुनजी विदा भ’ गेल रहथि .. अप्पन सुधा , सोनू , माए- बाप आ पछवरिया घर के ओहिना छोड़ि कए …।


text:
सुभाषचंद्र झा, सहरसा। मई १८, २०१५. मैथिली जिन्दाबाद!
२०१० मे शिलान्यास राखल गेल नौगछियाक विजय घाट (कोसी नदी) पर १.८४ किलोमीटर – ३६ पाया पर आरसीसी ढलैया द्वारा पूल केर निर्माण लगभग १७ महीनाक देरी सँ संपन्न होइतो रवि दिन मुख्यमंत्री नितीश कुमार द्वारा उद्घाटन कैल गेल। मुख्यमंत्री कहलनि जे ई नहि केवल पूर्वी बिहारक दूरी भागलपुर सँ घटेलक, बल्कि अलग-अलग संस्कृतिक लोक केँ सेहो जोड़बाक महत्त्वपूर्ण कार्य एहि सँ पूरा होयत। ई हमर सरकारक प्राथमिकताक सूची मे सबसँ ऊपर छल जे आइ पूरा भेल।” मुख्यमंत्री द्वारा कहल गेल जे करीब ११ किलोमीटर केर फोरलेन एप्रोच रोड बननाय एखन बाकिये अछि, ताहि लेल अभियंता व निर्माण टोली केँ समुचित निर्देश देल गेल अछि। स्थानीय जनताक माँग जे लोकमानपुर मे एहि पूलक लिंक पूल केर निर्माण हो ताहू पर मुख्यमंत्री आश्वासन देलनि। उद्घाटन सभा मे भरल भीड़केँ संबोधित करैत मुख्यमंत्री पूरा चुनावी मूड मे नजरि पड़ला आ अपन सरकारक काज मे सड़क, संचार, संस्कृति-जुड़ावक बात कहैत आगामी समय मे आरो बेसी विकास दिशि ध्यान देबाक बात कहलनि।
एहि पूलक नामकरण स्थानीय जनमानसक लोकप्रिय लोकदेवता जिनका पोसा-पशु केर कल्याण हेतु पूजल जाइत अछि, तिनकहि नाम पर ‘बाबा विशु राउत’ नामकरण कैल गेल अछि। एहि पुल कय बनि गेला सँ भागलपुर, नौगछिया, मधेपुरा, सुपौल, सहरसा सहित अन्य लोक केँ आवागमन मे अत्यधिक सहजता होयत। भागलपुर सँ पूर्वी मिथिलाक्षेत्रीय कोसी प्रमंडलक जिला मधेपुरा, सहरसा आ सुपौल क्रमश: ७५, ५० आ ४० किलोमीटर केर दूरी कम भऽ गेल। संगहि झारखंड सँ सम्पर्क संचारक बाट सेहो आब सहज बनि गेल। यातायात व्यवस्था मे सुगमता भेला सँ विजयघाट पुल वरदान साबित होयत। मुख्यमंत्री उत्साह सँ भरल कहला जे “यह पूल लोगों को जोड़ेगा और इस क्षेत्र मे विकास की नई कहानी लिखेगा”।
कुल ३६८ करोड़ केर लगानी सँ ई पूलक निर्माण संभव भेल। पूर्व-निर्धारित बजट २२० करोड़क छल, मुदा जमीन अधिग्रहण मे आयल कठिनाई सँ समय सेहो बेसी लागि गेल आ करी १४८ करोड़ रुपयाक लागत सेहो बढि गेल से स्पष्ट कैल गेल छल। राष्ट्रीय उच्चपथ ८० और ३१ केँ जोड़ैत विक्रमशिला गंगा पूल मार्फत संचार-सम्पर्क स्थापित करबाक कार्य एहि पूल सँ होयत। एप्रोच रोड सँ फोरलेनकेँ जोड़बाक अलावे, रेलवे ओवरब्रीज, पूल ऊपर सँ चैल रहल हाइ-टेन्सन बिजलीक तार केर ऊँचाई बढेबाक कार्य तथा आरो बहुते सम्बन्धित कार्य सब पूरा होयबाक लेल एखन बाकिये अछि। नितीश कुमार अपन २००८ केर मधेपुरा यात्राक समय भूमि सुधार तथा राजश्व मंत्री द्वारा एहि कोसी पूल हेतु ध्यान दियेबाक दृष्टान्त दैत आब एहि क्षेत्र मे वाणिज्यिक-ब्यापारिक गतिविधि फूलित-फलित होयबाक आशा बढि गेल कहलनि। मुख्यमंत्रीक अलावे भागलपुर सँ सांसद बुलो मंडल, मंत्री नरेन्द्र यादव व स्थानीय विधायक गोपाल यादव आदि सेहो उपस्थित छलाह।


text: पटना। देशक सर्वाधिक सफल ग्रामीण विकास मंत्री रघुवंश प्रसाद सिंह क महात्मा गांधी राष्ट्रीय रोजगार कानून (मनरेगा) क तहत क्रियांवित भ रहल योजना क संचालन मे राज्य सरकार फेरबदल करै जा रहल अछि। मुख्यमंत्री नीतीश कुमार क अध्यक्षता मे आयोजित समीक्षा बैठक मे एहि आशय क आदेश देल गेल अछि। सरकार आब मनरेगा क क्रियान्वयन क लेल एकटा सोसायटी बनाउत आओर मनरेगा आयुक्त क पद सृजित करत। मनरेगा क केंद्रीय अनुदान एहि सोसायटी क माध्यम स जिला कए बांटल जाएत। वर्तमान मे टका सीधा जिला कए आवंटित होइत अछि आ ग्रामीण विकास विभाग क प्रधान सचिव एहि योजना क निगरानी करैत छथि।


text:
सहरसा। 01 दिसम्बर। सरकार सर्व शिक्षा अभियान केँ माध्यम सँ बालिका शिक्षा क' प्रोत्साहित करबाक लेल कैको कल्याणकारी योजना चला रहल अछि। ऐहिक बावजूद गरीबी के आगा योजना सभ क' अपेक्षित सफलता नहि भेट रहल अछि। एहि योजना सभक लाभ लेबा म' सभसँ बेसी महादलित बालिका सभ पिछड़ल अछि। ऐहिक कारण परिवार म' व्याप्त गरीबी अछि। कहल जायत अछि एक पुरूष केँ शिक्षित भेला पर एक व्यक्ति शिक्षित होयत अछि, परन्तु एक महिला केँ शिक्षित भेला सँ एक परिवार केँ साथ समाज शिक्षित होयत अछि।
कैल्ह रिफ्यूजी कॉलोनी म' एक विद्यालय केँ छात्रा क' गंदगी नुमा कचरा के ढेर म' कचरा बिछैत देखल गेल। पुछल गेला पर अप्पन नाम राखी कुमारी पिता बीरू डोम बतेली। जखन स्कूल नहि जेबाक कारण पुछल गेल तेँ ओ कहली कि दिनभरि कचरा बिछ ओकरा सांझ क' बेचला पर करीब 50 टक्का तक आमदनी होयत अछि, जाहिसँ घर केँ जरूरतक सामान कीनल जायत अछि। राखी कुमारी कहली हुनकर नाम प्राथमिक विद्यालय म' दर्ज अछि। जखन संबंधित विद्यालय के प्रधान सँ बालिका के संबंध म' पुछल गेल तेँ पता चलल कि राखी केँ नाम चौथी कक्षा म' दर्ज अछि। परन्तु विद्यालय म' उपस्थिति बहुत कम रहैत अछि। स्कूल केँ एक शिक्षिका कहली कि घर जे क' बजेला के बादो राखी कुमारी विद्यालय नहि आबैत छथि। इ हाल पूरा क्षेत्रक विद्यालय के अछि। जता महादलित बच्चा सभक नामांकन तेँ दर्ज होयत अछि, परन्तु उपस्थिति नगन्य रहैत अछि। किएक जे बच्चा अप्पन माता - पिता केँ संग दोसर प्रदेश केँ ईंट भट्ठा पर जायत अछि आर 9 से 10 मास बाद वापस आबैत छैथ।


text:
विशेष सीबीआई कोर्ट द्वारा एक सरकारी सेवक आओर परिवार के सदस्य क' जमानतदार बतबैत दस - दस हजार के दू मुचलक पर जमानत पर रिहा करबाक आदेश देल गेल। सीबीआई द्वारा नवरूणा के घरक आगू के नाला सँ भेटल नरकंकाल क' हत्याकांड मे एक रहस्य मानैत वार्ड पार्षद राकेश सिन्हा केर भूमिका ल'के कोर्ट मे सवाल ठाढ़ कायल गेल छल। राकेश सिन्हा केर जमानत याचिका पर विरोध दर्ज करबै बला सीबीआई केर अधिकारी कैल्हि सोम दिन सुनवाई केर दौरान कोर्ट मे उपस्थित सेहो नहि छला। सुप्रीम कोर्ट द्वारा सीबीआई क' जांचक लेल अंतिम मौका 31 मार्च 2018 तक देल गेल अछि।
अपने क' बता दी 18 सितंबर 2012 के राति नगर थाना के जवाहरलाल रोड स्थित आवास सँ नाबालिग नवरुणा केर अपहरण काएल गेल छल। बाद म' आढ़ाई माह बाद हुनका घरक नाला सँ कंकाल बरामद भेल छल। शुरू म' एहि मामलाक जांच पुलिस फेर बाद म' सीआइडी केलनि। दुनू के जांचक नतीजा किछु नहि निकलल। बाद म' सुप्रीम कोर्ट केर आदेश पर सीबीआई क' जांच सौंपल गेल। सीबीआई फरवरी 2014 सँ एहि मामला केर जांच क' रहल छल, जाहिमे ई पहिल गिरफ़्तारी थीक।


text:
सुपौल। 29 दिसम्बर। एनएच 57 पर एक तेज रफ्तार ट्रक आओर फॉर्चूनर कारक बीच सीधी टक्कर होयबाक खबैर अछि। एहि टक्कर केर चलते एक साइकिल सवारक मौत मौके पर भ' गेल जखनकि फॉर्चूनर सवार दू लोग गंभीर रुपे घायल बताओल जे रहल अछि। घायल सभमे एक बिहारक उर्जा मंत्री विजेंद्र प्रसाद यादवक रिश्तेदार बताओल जे रहल अछि।
सड़क हादस के ई मामला जिलाक निर्मली थाना इलाका के मझारी चौक लग भेल। बताओल जे रहल अछि कि एक तेज रफ्तार ट्रक आओर फॉर्चूनर कारक बीच सीधी टक्कर भ' गेल। एहि दौरान सड़क पार क' रहल एक साइकिल सवार हादसा केर चपेट मे आएब गेल। एहि जोरदार टक्कर मे साइकिल सवारक मौके पर मौत भ' गेल। ओतहि कार मे बैसल दू गोटा गंभीर रुपे घायल भ' गेलथि। जिनका सभकेँ नीक ईलाजक लेल पटनाक निजी नर्सिंग होम मे भर्ती कराओल गेल अछि।
मृतक साइकिल सवार केर पहिचान निर्मली थाना केँ दिघीया गाम निवासी बेचन राम केर तौर पर भेल अछि। मृतक बेचन राम निर्मली हाई स्कूल मे बतौर आदेशपाल केर पद पर काज करैत रहथिन। एहि हादसा मे हरयरिका मचाई सँ लादल ट्रक आओर कार दुनू बुरी तरहे क्षतिग्रस्त भ' गेल।


text:
बिहटा : माय-बाप कोन तरहें अपन संतानक भरण-पोषण करैछ ई जगविदित अछि। तखन तs आजुक समयमे किछु असंभव नहि सन प्रलच्छित भs रहल अछि। किछु एहने घटना बिहटा प्रखंडके बेचू टोलामे भेलैक अछि। जाहि बेटा केर खूब दुलार-प्यारसँ पैघ केलकइन्ह वैह बेटा पिताके पेंशनमे हिस्सा नहि भेटबाक कारणे अपन माय-बाप केर हत्या कय फरार भए गेल। ओतहि ग्रामीण लोकनि आरोपी केर गिरफ्तारी केँ माँग करैत सात घंटा धरि लहाशकेँ उठै नहि देलनि।
विदित हो जे बेचू टोला निवासी मुनरिका राय जे 70 बरिखक छलाह, रेलवे सँ अवकाशप्राप्त छलाह। मंगलदिन केँ रातिमे मुनरिका राय घरकेँ बाहर आ हुनक कनिया फुलदेवी जे 68 बरिखक छलीह, दुहाइर पर सुतल छलीह। हिनकर पैघ बेटा अपन परिवारके संग ऊपर छत पर सुतल छलाह। रातिकय संभवतः 12 बजे गोली चलबाक आवाज सुनि ऊपर छत सँ दौड़ल नीचा एला पर ओ अपन छोट भाई अवधेश राय आ ओकर सार एवं किछु अनजान लोककेँ हथियार घुमाबैत भागैत देखलनि आ माय-बापकेँ लहाश पड़ल छल। तदोपरांत हुनका हल्ला कयला पर आरओ ग्रामीण लोक सभ सेहो जमा भए गेल आ सभलोक अवधेशक घर पर हमला कय देलनि मुदा राति केर माहौलक फायदा उठा आरोपी भागबमे सफल रहल।
ओम्हर घटनाके जानकारी भेटला पर बिहटा थाना प्रभारी रंजीत कुमार सिंह, नेउर थाना प्रभारी प्रशांत कुमार अपन दल-बल केँ संग पहुँचलाह। पुलिस दुनू लाहशकेँ अपन कब्जामे लेबैक कोशिश कएलनि तs तमशायल ग्रामीण आरोपी अवधेश केँ गिरफ्तारी केर माँग करैत लहाशके 7 घंटा धरि उठै नहि देलनि। तदोपरांत पुलिस अधिकारी आ समाजसेवी लोकनि द्वारा समझेला-बुझेलाक बाद ग्रामीण सभ शांत भेलाह तकरा बाद लहाश उठाओल गेलैक। तकरा बाद पुलिस उक्त दुनू लाहशकेँ पोस्टमार्टम कय परिवारके पुनः लौटा देलनि।
ग्रामीण केँ मोताबिक दुनू भाईमे आपसी विवाद छलनि। मुनरिका राय केँ दुनू बेटा रमेश राय आ अवधेश राय जे पटना स्थित निजी लोहा फैक्ट्रीमे दिहाड़ी मजदूर छथि, दुनू भैयारीमे विवाद रहलाक कारणे हुनक पिता बड्ड पहिनइये पैतृक संपत्ति केर बंटवारा कय देने छलाह। छोटका बेटा आओर पुतौहक दुःख देनाय सँ तंग आबि दुनू बूढ़ पति-पत्नी अपन पैघ बेटाक संग रहै लगलाह। मुनरिका राय केर नौकरी सँ रिटायर भेलाक बाद भेटै बला पेंशन पर अवधेशके नजैर छलनि, सदिखन पेंशनक टकाके लेल ओ अपन माय-बाप सँ गारा-गारी आ मारि-पिट करैत छल। एक सप्ताह पहिने अवधेश राय पितासँ पेंशनक टका माँगने छलनि। अवधेश राय पर आरोप छन्हि जे पेंशनक टका नहि भेटला पर ओ अपन पिता केर संग गारा-गारी कयलक संगहि जानसँ मारबाक धमकी सेहो देने छल। नेउरा थाना प्रभारी प्रशांत कुमार कहलनि जे पारिवारिक झंझैट केँ कारण ई घटना भेल अछि। आरोपी केँ जल्दिये पकड़ि लेल जायत।